
	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ҮЛ ҮЗЭГДЭГЧ ТЭРБУМТАН

	ЖААЛ ХҮҮ НЬ БАЙСАН ЮМ УУ?

	Саявтархан би нэг сонин маргаанд оролцсон юм. Энэ явдал Нью-Йоркоос захдуу байдаг, хотоос холхон орших нэгэн клубт болсон бөгөөд энд Уолл-стритийнхэн, тэр хавьд байдаг хүмүүс үдшийг өнгөрөөх, бриж1 тоглох, тэр хоорондоо хундага мартини дарс уух зуураа наймаа худалдаагаа хэлэлцэх гэж цугладаг юм.

	Хүн хамаагүй орж болдоггүй энэ клубт өөрийн хүн болсон миний танил нэг хүнээс энэ оройг жирийн байдалд цуг өнгөрөөнө үү гэсэн урилга аваад би тэр клубт очлоо. Хуучин цагийн үнэтэй тавилгаар чимсэн өргөн цэлгэр өргөөнд цугласан олныг би мэдээж их сонирхон ажиглахуйд энд цагаа нөхцөөдөг хүмүүс үнэхээр бэл чинээ ихтэй, чадал тэнхээ сайтай болох нь бүх юмнаас тодорхой байв.

	Тэр нэгэн орой эндхийн бүх байдлыг ажиглахад яг л урьдынх шигээ ёсорхуу, намбатай төвшин харагдаж байв. Гэтэл хажуугийн өрөөнөөс эндхийн байдалд огт нийцэхгүй чанга дуу хадахад тэнд байсан хүмүүсийн анхаарал тэр зүг чиглэв.

	Тэдний яриаг сонсоход маргаанд оролцогсод цөм балмагдсан нь надад тодорхой боллоо. Энд Америкийн хамгийн баян хүн гэж хэнийг зүй ёсоор нэрлэх, хувийн хөрөнгө зоориороо хамгийн их баян нь хэн болох тухай яригдаж байсан хэрэг.

	Тун ч бузгай сүрхий маргаж, бараг л барьцалдаж авах нь холгүй байв. Ахиулан сайн сонсвоос тэдгээр маргагчид гурав хуваагдсан нь мэдэгдлээ. Нэг хэсэг нь ойр дорнодын нефтиэс асар их ашиг хонжоо олж буй калифорнийн Жан Поль Гетти яах аргагүй давамгайлж дийлнэ гэж байхад нөгөөдүүл нь техасын нефтийн эзэн Гарольд Хантын талыг хамгаалан сөргөж байв.

	Өөр нэг хэсэг нь Гетти, Хант нар тэрбум хөрөнгө хогшлоороо Америкийн хамгийн баян эздийн эгнээнд үнэхээр орох боловч Калифорнийн үйлдвэр худалдааны том эзэн Говард Хьюзийн хувийн хөрөнгө нэг тэрбум таван зуун саяас хэтэрсэн болохлоор тэр эдгээр толгой баячуудын уралдаанд яах аргагүй ганцаараа түрүүлж яваа юм гэж нотолцгоож байв.

	— Говард Хьюз гэв үү? Хүүш та минь, ийм хүн ерөөсөө байхгүй. Энийг чинь санаанаасаа зохиосон юм гэж маргалдагсдын нэг, лав жар гарсан болов уу гэмээр тарган агаад гаднаас нь харвал бүрнээ намбатай, яасан ч тоглож алиалахгүй нь илт тохитой баян эр өгүүлсэн юм.

	Өрөөнд гэнэт таг чимээгүй болов. Цөм саяын үг хэлсэн хүний зүг эргэн харж, тэдний дотор янз янзын бодол төрснийг царайнаас нь мэдэж болох байлаа.

	Бүдүүн эр залгаж өгүүлсэн нь:

	— Ноёд оо, та нарын дотроос Хьюзтэй биеэр учирч, сүүлийн жилүүдэд түүнийг үзэж харсан хүн байна уу? Энэ улсад их мөнгө хөрөнгө эзэмшдэг хүн болгоныг бид цөм биечлэн таньдаг, клуб, дээдсийн найр, бирж дээр ч юм уу зүгээр ердийн нөхцөлд уулзан учирч байдаг шүү дээ гэж тэр хэлээд улам ам нь халж цааш нь ийн өгүүлэв: 

	— Маргах юмгүй ээ, та минь. Арван таван жилийн өмнө техасын Хьюз гэгч байсан. Түүнийг их мөнгөтэй болж аваад Калифорни орж, киноноос их ашиг олдог болсон гэж ярьцгаадаг байсан шүү дээ. Тэр үед түүнийг олон хүн мэдэж, түүнтэй уулзаж, наймаа худалдаа хийдэг байсан. Гэвч тэр аль хэдийнээ ор сураггүй болж, ердөө л домгийн юм шиг болчхоод байна.

	Ингээд л «ер нь жаал хүү байсан юм уу? Арай байхгүй байсан юм биш биз дээ?» гэж сонгодог зохиолчийн хэлсэн үг шиг болж байна даа.

	Ямар ч л гэсэн ийм хүн байсан юм. Байснаар ч барахгүй одоо ч байгаа ажээ2.

	30―40-өөд оны үеийн Америкийн аж үйлдвэрийн том том пүүсийн цэсийг гүйлгэн харахад нефтийн тоног хэрэгсэл үйлдвэрлэдэг томоохон пүүсийн нэгэнд тооцогдож байсан «Хьюз-Тул» хэмээх пүүсийг хялбархан олоод үзэж болно. Онц хатуу газарт нефтийн цооног өрөмдөхөд зориулсан өвөрмөц сонин өрөм зохиосон нэлээд авьяаслаг инженер Хьюз уг пүүсийг энэ зууны эхээр үүсгэн байгуулжээ.

	Уг өрөм үнэхээр сайн байсны дээр нефтийн төлөө сүйд майд болтлоо тэмцэж байсан ид үеэр бий болжээ. Инженер Хьюз зөвхөн инженерийн авьяастай төдийгүй бас наймаачин эрийн авхаалж самбаатай тул америкийн авьяаслаг зохион бүтээгчдийн хувьд ердийн зүйл байдаг тэрхүү хувь тавиланг амсаагүй өнгөрчээ. Тийм авьяаслаг хүмүүсийн нээлт нь том том пүүсийг баяжуулж, зохиогч өөрөө сайндаа л гэхэд өчүүхэн төдий хувь хүртдэг жамтай. Түүний байгуулсан нефтийн тоног төхөөрөмж үйлдвэрлэх пүүс тун ч түргэн хөлжиж хөгжсөн үйлдвэр болон хувирч, инженер Хьюз хорин хэдэн онд нас барахдаа төрсөн хүү Говарддаа олон сая хөрөнгийн өв үлдээжээ.

	Хүү нь эцгийнхээ инженерийн авьяасыг эзэмших байтугай боловсрол олж авах гэж оролдоогүй мөртөө өвлөж авсан хөрөнгөө тун ч түргэн арвижуулахад нь тус болсон нэг арга олжээ. Хьюзийн хүү ашиг хонжооны талбарт гарч ирсэн өдрөөсөө эхлэн арга заль гаргах, овсгоо самбаа үзүүлэх, «наймааны журмыг» үл тоомсорлох, юутай ч зүйрлэшгүй шунахайран өнгөлзөх зэргээр аашилж байжээ.

	Жишээ нь, түүний анхны нэг наймааг аваад үзье. 

	Ингэхэд «наймаа» гэж нэрлэхэд нэлээд учиртай явдал болжээ. Америкийн нефтийн их ашиг хонжооны талбарт аль хэдийнээс ноёрхож байсан рокфеллерийнхэн тэр үеэс Хьюзийн пүүсийн амжилтыг алга ташиж угтаагүй байсан юм. Учир нь тэдний мэдлээс багагүй олз ашиг алга болж байв. Ингэхлээр Жон Рокфеллер өөр нэгэн пүүсийг гартаа оруулж авахаар завдсан бөгөөд чанараараа Хьюзийнхээс дутахгүй өрмийн патент эзэмшигч өөр нэгэн азтай зохион бүтээгч Уильям Фариш уг пүүсийн толгойд байлаа. Энэ өрмийг эзэмших эрхийг ашиглан Рокфеллерийнхэн бага Хьюзийг шахаж хавчсан ажээ. Хьюз ч санхүүгийн талаар балардгийн даваан дээр тулж, өрсөлдөгчдийнхөө тунгаан бодоогүй нэгэн нүүдлээр нүүхэд хүрээд байв. Ингээд тэр дөнгөж танилцаад байсан Уильям Фаришийн төрсөн эгчтэй сэтгэл зүрхээ яаран холбоод өрсөлдөгчдийг харсаар байтал инж болгон авсан мөнөөх үнэтэй патентыг эзэмших эрхийг хүүхэнтэй нь цуг авч амжив. Хьюз нефтийн өрмийн талаар дархан эрхтэй болонгуут олз омгоо айхтар түргэн арвижуулж, нефтийн эзэн том баячуудын улам түргэн нэмэгдэж буй хөрөнгөнөөс хүү татварлан авах боллоо.

	... 30-аад оны дундуур нефтийн эзэн Хьюз яагаад Холливудтай холбоотой болсныг хэлэхэд бэрх бөгөөд авгайгаасаа уйдаж гүйцээд холливудын их бага сайхан хүүхнүүдтэй нөхөрлөх гэсэн ч юм уу, эсхүл тэр үед хүчирхэгжиж байсан кино үйлдвэрээс их мөнгөө олж болно гэж үнэрийг нь авсан ч байж мэдэх юм. Үүний аль аль нь ортой л байх. Ямар ч л гэсэн арван таван жилийн турш Говард Хьюз зөвхөн нефтийн өрмөөс төдийгүй, киноноос асар их хөрөнгө цуглуулж амжсан нь яах аргагүй баримт мөн.

	Энэ нь түүнийг Америк даяар шуугиан дэгдээсэн айхтар нэр хүндтэй болгожээ.

	Догшин авир, аллага таллага, тамлал, муу юм бүхнийг элдвээр номнодог кино үйлдвэрлэвэл олз ашиг олж болох юм гэдгийг анх нээсэн хүний нэг нь энэ наймаачин болж, үүгээрээ алдарших болжээ.

	Хьюз америк үзэгчдийн бодол эрмэлзлийг завхруулан, хүний хамгийн нандин зүйлсийг далимдуулан иймэрхүү ажил үйлсээ өргөн дэлгэр болгоод киногоор хордуулах ийм ажлаа хэвлэн цутгахдаа үйлдвэрлэлийн урсгал арга хэрэглэжээ. Энэ нь хөрөнгөө олон дахин арвижуулах, тус орны саятны тоонд орох боломжийг түүнд олгожээ.

	Тэр үед мань эр алдар хүндийн хойноос хөөцөлдөж, энд тэнд сурвалжлагч нартай дуртайяа уулзан ярилцаж, америкийн сонинуудын тэргүүн нүүрэнд үзэгдэх болсон өөрийн хөргийг сэтгэл хангалуун хардаг байжээ.

	Гэтэл удалгүй Хьюзийн сонирхол эрмэлзэл өөрчлөгдөж, тэр гэнэт үзэгдэхгүй алга болжээ. Нью-Йоркийн худалдаа наймааны хүмүүсийн клубт эргэлзмээр хачин үг яриа болж байсан хэдий боловч энэ этгээд бол зөвхөн 30―40-өөд оны америкийн их ашиг хонжооны талбарт төдийгүй, 70-аад оны эхэн үед ч бүрнээ бодитой хүн даруй мөн байжээ.

	 

	 

	ӨӨДЛӨХ ЗАМ

	Ийнхүү Говард Хьюз бол үлгэр домог биш. Үүнээс гадна тэрээр Америкийн хамгийн баян гурван хүний нэгэнд арга буюу ордог байна. Хэдий орлоготой ч гэсэн бүтэн хагас тэрбум хөрөнгө хуримтлуулахад хангалтгүй кино үйлдвэрээс ч, тэр ч байтугай нефтийн тоног төхөөрөмж үйлдвэрлэж байж тэрээр ийм их хөрөнгөтэй болсонгүй. Говард Хьюз их ашиг хонжооны оргилд хэрхэн яаж авирсан, яагаад нууц байдалд орсон бэ?

	Хьюзийн нууц байдлын учир нь арван таван жилийн турш түүнийг хэнч үзээгүй огт олдохгүй байгаа явдал юм. Тэрээр худалдаа наймааны бага хуралд ч, бирж дээр ч, дээдсийн дайллага будаалгад ч үзэгдэхээ больжээ. Хөрөнгөтний хэвлэл ч тэвчихээ байж, сурвалжлагч, кино, фото сэтгүүлчид Хьюзийн хойноос хөөцөлдсөөр хэдэн жил болж байна.

	Хэдэн жилийн өмнө америкийн «Эсквайер» гэдэг сэтгүүл өөрийн бүх өрсөлдөгчдийг амаа барьж, атаархахад хүргэсэн юм. 1969 оны хавар энэ сэтгүүлд чинээлэг нэгэн байшингийн орчимд усанд ордог газрын эрэг дээр зогсож буй шингэн сахалтай дунд хэрийн нуруутай эрийн том зургийг нийтэлжээ. Зургийн дор энэ бол тэрбумтан Говард Хьюзийн зураг гэжээ. «Эсквайер» сэтгүүлийг дахин хувилж хэвлэхэд Америкт хэдхэн цагийн дотор зарагдсан байна. Одоо хүртэл хэн ч хийж амжаагүй тэр зүйлийг энэ сэтгүүл яаж амжуулсны учрыг олох гэж өрсөлдөгчид хошууран дайрчээ. «Эсквайерыг» хэвлэдэг эзэн үнэнээ хэлж, уг зураг нь Хьюз биш, харин сонсож дуулснаараа зурж байгаад тэрбумтны дүрийг өөр хүнээр орлуулан авснаа мэдэгджээ.

	Тэрээр ийнхүү учир нь олдохгүй нууц байдалд орсны шалтгаан юундаа байна вэ? Сүүлийн арван таван жилийн дотор америкийн хэвлэлд Говард Хьюзийн тухай бичигдсэн бүх зүйлийг анхааралтай судлан үзэхэд энэ хүний ер бусын хачин этгээд зан авирыг илчлэн харуулахуйц зарим нэг мэдээг би олж үзлээ. Жишээ нь «Ньюсуик» сэтгүүлд нотлон бичихдээ, хэдэн жилийн өмнө Хьюз нэг өвчин туссаныг уг сэтгүүлд «мэдрэлийн тогтолцоо нь хэт туйлдсан байдал» гэж аятайхан нэрийджээ. «Ньюсуикийн» бичиж байгаагаар чухамдаа тэр үеэс л эхлэн Хьюз амьтны нүднээс нуугдаж эхэлсэн байна.

	Түүнийг хүрээлсэн ойр дотнын хүмүүс түүний бас нэг нянгийн тухай ярьцгаах болов. Тэрээр нянгаас айн сандарч... үзэж чаддаггүй болжээ. Мань эрийн зарц, өөрт нь үйлчилдэг хэдхэн тооны ажилтнууд эзнийхээ хэрэглэдэг юманд хүрэхдээ зориуд ариутгасан цаасаар жийрэглэх юм уу мэс заслын резин бээлий углах үүрэгтэй болсон байна. Түүний өрөөнд орохдоо нүүрэндээ тусгай баг өмсдөг болов. Маш нягт нарийн хамгаалж буй булаг шандын уснаас зарц нь маш олон удаа шалгасны дараа юүлсэн тусгай таглаа бүхий шилнээс тэр уух усаа хэрэглэдэг болжээ.

	Нян, бацилл, вирусээс айгаад ингэж байж болох юм. Гэхдээ зөвхөн ингэж болгоомжилж байдагт хамаг учир байхгүй ч байж мэдэх юм.

	Энд л бид чухам ямар хүчин ерөнхийдөө гоц гойд юмгүй үйлдвэр худалдааны эзнийг их ашиг хонжоон дээр түлхэн гаргаж, асар их эд хөрөнгөнд хүрэх зам нь юунаас эхэлсэн бэ? гэдэг асуултад хариулах боломжтой болж байна. Цэргийн талаар олз ашиг олох, үхлийн хамгийн шинэ зэвсэг үйлдвэрлэх, америкийн цэргийн аж үйлдвэрийн хамгийн нууц салбарт нэвтрэх зэрэг энэ бүхэн нь «Хьюз эйркрафт» пүүсийн олон сая хөрөнгө цуглуулах талбар болсон байна. Америкийн агаарын цэргийн хүчний зэвсэг болох электроны нууц багаж хэрэгсэл, их бууны галаар удирдуулдаг агаарын зэр зэвсэг, «агаар - агаар» хэмээх маягийн пуужин, «Сервейер» мэтийн сансрын хөлгийн цахилгаан тоног төхөөрөмжийн маш нууц зүйл энэ бүхнээс л Говард Хьюз одоогийнхоо их хөрөнгийг олж авсан ажээ. Америкийн цэргийн газруудаас түүний авсан хамгийн ашигтай нэг гэрээ нь Өрнөд Европт НАТО-гийн цэргийн хүчийг электрон техникээр тоноглох тухай захиалга байсан юм.

	Түүний капитал урьд ч биш, хожим ч биш, яг солонгосын дайны жилүүдэд анхныхаа зуун саяас давсан нь учиртай юм. Чухам яг энэ үеэс эхлэн Хьюзийн орлого жил бүр олон тэгтэй тоогоор ахих болжээ. Одоо ч гэсэн түүний орлого маш түргэн ахисаар байна.

	Энэ бол зарлан сурталчлах явдал худалдааг «хөдлөгдөггүй» яг тийм тохиол даруй мөн. Өмдний татуурга юм уу, зажилдаг бохь наймаалахад хориг цээртэй ч биш, харин бүр дээд зэргээр шуугиулан зарлаж сурталчлах хэрэгтэй болдог. Харин хүмүүсийг устгах зэр зэвсгийг анир чимээгүй, сэмхэн наймаалах ёстой болдог байна. Хьюз ч үүнийг сайн мэдэж, үргэлж баримтлах болсон нь илт.

	Өвчний нянгаас үнэхээр айн мэгдэж болох бөгөөд энэ бол лав ортой зүйл байх. Гэвч арай өөр зүйлээс айсандаа, тухайлбал хийсэн хэргийнхээ төлөө хүлээх хариуцлага, өөдгүй муу санаанаасаа сандраад Хьюз нууц байдалд орсон байж болох юм.

	Нэлээд хэдэн жилийн өмнө Хьюз америкчуудыг гайхахад хүргэсэн нэг явдал гаргажээ. Зэвсэг үйлдвэрлээд өөртөө алт болгож хувиргасан энэ зайтай эр гэнэтхэн хонь шиг гэмгүй дүр үзүүлэхээр шийджээ. Тэрээр Америкт газар дор атомын бөмбөг туршиж байгаад сэтгэл нь зовж байгаа гэнэ. Өөрөө зэвсэг наймаалдаг энэ хүн ийм энэрэнгүй бус, аюултай ажиллагааг жигшиж, түүний пүүс 1968 оны сүүлчээр Америкийн Нэгдсэн Улсын засгийн газарт тусгай меморандум илгээж, ингэж бөмбөг туршихаа нэн даруй зогсоохыг вашингтоныхонд уриалжээ.

	Улс төр, ашиг хонжооны нарийн ов мэхийг мэдэхгүй хүмүүс гайхаж учрыг нь олохгүй байсныг ярих юун! Чухамдаа Говард Хьюз, пүүсээрээ пуужин, усан доогуур шумбагч завь зэргийг тоноглож, вьетнамын тосгодыг устгахдаа америк нисгэгчдийн ашигладаг байсан мэргэн буудлагын хэрэгсэл хийдэг өнөөх Говард Хьюз, зэвсэг наймаалж байж хэдэн зуун сая долларыг өвөр түрийндээ хийж амжсан тэр Говард Хьюз гэнэтхэн дуртай зүйлээ орхиж, газар дор цөмийн зэвсэг туршихад ямар хор хөнөөл болох вэ гэж сандарч байсныг бодоод үз л дээ!

	Олон жилийн өмнө америкийн генералууд цөмийн зэвсэг турших талбай болгон алс холын Невада муж улсын эзгүй хоосон цөл газрыг сонгож авчээ. Гэтэл Говард Хьюз ч энэ муж руу хараагаа чиглүүлэх болсон бөгөөд сүүлийн хэдэн жилийн дотор тэр энд хэдэн зуун сая доллар зарцуулж, эндээс асар их нутаг худалдаж авах болжээ.

	Америкийн «Вашингтон пост» сонин тэрбумтны нууц санааг илрүүлэн бичихдээ: 

	 

	«Хьюз газар дор цөмийн дэлбэрэлт туршихаас болгоомжилж байгаагийн учир бол уг дэлбэрэлт улам их хүчжиж, Невада муж улсын газар доогуурх усыг хордуулж, газар хөдлөхөд хүргэж мэдэх бөгөөд энд Хьюз худалдаа наймаа их хөдөлгөж, их газартай болоод эд баялгаасаа багагүй хэсгийг энд зориулсан юм» 

	 

	гэжээ.

	Нийгмээсээ хөндийрч, дангаараа зожигдуу амьдрах гэж ихэнх америк хүн хүсдэг бөгөөд энэ бол тэдний үндэсний зан төлөвийн нэг шинж болжээ. Гэвч жирийн америк хүний хийж чадахгүй байгаа тэр зүйлийг жирийн бус америк хүн, америкийн гурван том баяны нэг Говард Хьюз гүйцэлдүүлэх гэж оролдсон юм. Тэрээр цор ганцаараа суух хүслээ мөнгөөр худалдан авч биелүүлээд түүнийг хэн ч олохгүй хана хэрэм босгож болно гэж бодсон бололтой. Аглаг зэлүүд газар цор ганцаараа аж төрөх гэсэн Хьюзийн дон шүглэсэн энэ байдлаас америкчуудын дээд цэгтээ тулсан хувиа боддог үзлийг ажиглан мэдэж болно.

	 

	♦ ♦ ♦

	 

	Үндэсний зан чанарыг тодорхойлох гэдэг амаргүй нь мэдээж. Ер нь ингэхэд үндэсний зан чанар гэгч юм үнэн хэрэгтээ байдаг юм уу, үй олон хүний асар их зааг ялгаа, янз янзын хүмүүсийн зан чанарыг, ялангуяа америк шиг тогтворгүй, бүрэн бүрэлдээгүй үндэстний тухай ярьж байгаа үед энэ бүхнийг нэгэн жирийн томьёололд оруулж болох уу? гэдэг асуулт хааяа гардаг юм. Үндэстний зан чанар гэдэг ийм зүйлийн тухайд гэвэл энэ талаар ямар нэгэн ерөнхий зүй тогтол ямар боловч бий бөгөөд энэ тухай ярих ч ёстой хэмээн санаж байна.

	Америк үндэстэн бүрэлдэн тогтох ээдрээтэй, асар хүнд, өнө удаан үйл явц хараахан дуусаагүй байна. Өнгөрсөн зуунд болон энэ зууны эхээр тогтвортой сууж байсан газраасаа явж, далайн чанадад хувь тавилан, аз хийморио үзэхээр үй олноороо арга буюу гарцгаасан хүмүүсийн хэсэг бүлэг, удам угсаатнууд өвөг дээдсийнхээ зан уламжлал, шүтлэг, нандин зорилго зэргээ хадгалан хоорондоо холилдохгүй хэвээр байсаар байна.

	Гэхдээ нэгэн ард түмний хүрээнд, нэгэн үндэстний дотор хүн хүний хоорондох ялгаа асар их байдаг нь мэдээж. Хөгжилтэй, гунигтай, авьяастай, онц гойд авьяасгүй, сайхан муухай ааштай, ажилсаг, залхуу зантай энэ бүх зан ард түмэн болгонд байдаг. Гэхдээ нийтлэг нэгэн хүчин зүйл, түүхийн хувь заяа, аж төрөх нөхцөл, тэр ч байтугай цаг уураар хүртэл тодорхойлогддог нэгэн ерөнхий зүйл бий.

	Америк үндэстэн нэгдмэл нэг ард түмэн болж бүрэлдэн тогтох үйл явц бүрмөсөн шувтарч цул нягт болохгүй байгаа нь мэдээж. Гэлээ ч орчин үеийн ертөнцийн хамгийн залуу, эрчимтэй хөгжиж байгаа улсын амьдрах нөхцөл, янз маягтай холбогдсон нэгэн нийтлэг зүйл байгааг үгүйсгэвэл арчаагүй тэнэг хэрэг болно. Анх түрүүн зориглон үйлдэх, арга самбаагаа үзүүлэх, хувийнхаа нэр хүнд, биеэ даасан байдлаа хадгалах, шаламгай түргэн хөдөлгөөн, эрч далайц энэ бүхэн бол хэдхэн арван жилийн дотор дэлхийн янз бүрийн орноос ирсэн хүмүүс асар их уудам бөгөөд хүн бараг байгаагүй нутгийг эзэмшин, аж төрөх боломжтой болгох үед шинэ улсын эрчимтэй хөгжлийн үрээр үүссэн зүйл мөн. Америкчуудын ихэнх сайн чанар бол хэд хэдэн үеийнхэн хүний гар хүрээгүй асар уудам нутагт очоод аж төрж, тэмцэж буй нөхцөлөөс үүсэн бий болжээ.

	Гэвч яг энэ нөхцөл нь бас саар муу зүйлсийг ч багагүй бий болгожээ. Нэгэн цагт Европын феодалын юм уу, шашны болон бусад дарлалаас зугтан зайлсан хүмүүсийн нэр төрөө бодох, хэний ч мэдэлд орохгүй гэсэн бодол эрмэлзэл нь хэтэрч, хамгийн өөдгүй хэлбэртэй болсноор барахгүй, одоо үед америкийн хэт амиа хичээх үзэл болон хувирсан бөгөөд хувь хүн нийт нийгмийг сөргөн зогсож, уг нийгмээ, өөрийг нь хүрээлж буй бүх хүнийг маш дайсагнасан хүйтэн орчин хэмээн үзэхэд хүргэжээ. Америкийн нөхцөлд нийтдээ капитализмын тухайд түгээмэл байдаг нийгэмд ганцаардах явдал нь зөвхөн америкийн хувьд л байдаг гэмээр өвөрмөц шинжтэй болж, ингэж мушгин гуйвуулсан байдлаа муу ёрын юм биш, харин сайн сайхан, хүсэж тэмүүлбэл зохих зүйл, хүний хэзээний уг мөн чанарт нийцэх зүйл хэмээн авч үздэг байна. Энэ философи аюултай юм.

	Америкаар аялж явахад хэд хэдэн үеийн америкчуудаас энэ нутагт хийж бүтээсэн лут их хөдөлмөрийн үр шимийг бахдан бишрэхэд аргагүй хүрдэг. Түүхийн хувьд бол ялимгүй хугацаанд хоёр зуу гаруйхан жилийн өмнө хүний гар хүрээгүй байсан энэ тив дээд зэргийн зам гүүрээр хучигдсан, аварга том хот ярайсан, шагшин магтахаас аргагүй хийцтэй гүүр, давхар зам, усан буудал, аж үйлдвэрийн цогцолбор газрууд, тариан талбай бүхий сайхан нутаг болон хувирчээ.

	Улс орон ийн хурдан хөгжсөний учир гэвэл маш тохиромжтой цаг уур, баялаг ихтэй нутаг, уудам дэлгэр газар, их устай мөрөн гол зэрэг байгалийн нөхцөл, бас гаднын довтлогчдын хөл америкийн газар шороонд 200 жил гишгээгүй бөгөөд дайн байлдаан эндээс хол газар болж, америкчууд хоёр далайн хоорондох дайны шуурганаас хөндий сууж, алслагдсан байдлынхаа үр шимийг хүртэж байсан түүхэн нөхцөл ч байсан юм.

	Америкийн хувьд сайнаар нөлөөлсөн бусад нөхцөл шалтгаан ч бий. Бидний өгүүлэх гэж байгаа зүйлд шууд хамаатай тийм зүйл ч үүний дотор бий юм. Тохьгүй, шашны хавчлага, феодалын боолчлолтой ч гэсэн дасан сурсан, төвхнөсөн Хуучин тив (Европыг) ямар хүмүүс 150―200 жилийн өмнө орхиж, огт мэдэхгүй газар орон руу явж, далайн чанадад аюултай аян хийсэн бэ? Хамгийн зоригтой, хүчтэй, арга зальтай сэргэлэн хүмүүс л ийн оджээ. Далайн чанд руу явж буй хөлөг онгоц чухам ямар хүмүүсийг авч байв аа? Усан онгоц цөөн, бас ийм онгоцыг тоноглох нь үнэтэй байсан бөгөөд хувь заяагаа аз мэдэг гээд туршихад бэлэн улсын дотроос зөвхөн зоригтой, санаа шулуудсан хүнийг төдийгүй бас сүх буюу цүүц, чулуучны алх юм уу, тариачны анжис сайн эзэмшсэн чадварлаг, уран гартай хүмүүсийг шилж авдаг байжээ.

	Ийнхүү түүх болон хүмүүс нэг ёсондоо зайлшгүй зориуд сонголт хийж америк нутагт аж төрөх чадвартай, санаа зориг нь шулуудсан, биеэ даасан бодолтой хүмүүс суурьшиж, дараа үеийнхнийхээ эхлэлтийг тавьсан болно. Ийнхүү өнөөдөр үндэсний зан чанар хэмээн нэрлэгдэж буй нарийн төвөгтэй зүйлийн үндэс болж буй энэ бүхний уг сурвалж нь тэр өнө эртний үед хамаарагдах ажээ.

	Хэний ч атгад орохгүй байх, самбаа заль гэх мэтчилэн америк занд хамаарагдах олон зүйл сайн уу, муу юу? гэдэг асуулт гарна. Энэ нь сайн ч, муу ч хоёр талтай. Өнөөдрийн америк хүн биеэ даасан, өөрийгөө хүндэтгэдэг зантай. Энэ бол яриангүй сайн хэрэг.

	Америкийн өдөр тутмын байдлыг харуулах нэгэн эгэл зүйлийг дурдъя. Ямар ч албан газар, олны цугладаг байр, зочид буудалд америк хүн гадаадын хүмүүсээс ямагт давамгай эрхтэй байдаг. Хэрэв нисэх онгоц буюу усан онгоц зайгүйдэн, пиу авах боломжгүй үед та өөрийгөө гадаадын хүн гэдгээ онцлон зааж хэлээд ч нэмэргүй байдаг. Ингэвэл бүүр бидний боддогоос шал эсрэг зүйл болж хувирна, бүх америк хүнд өгснийхөө дараа таныг хамгийн сүүлийн ээлжид оруулна. Улсын албан байгууллага, хувийн контор, театр, цэнгэлдэх хүрээлэнд америкийн харьяат нарт хамгийн түрүүчийн суудал олгож, аль болохуйц их анхаарч хүндэлдэг юм. Ингэх нь ч зөв юм. Америк хүн өөрийндөө байгаа учраас эндээ эзэн байгаа гэж үздэг.

	Энэ бүхэнтэй тулгарах үед манайд хааяа дайралддаг зүйлийг бодоход хүргэдэг. Оросын зочломтгой зан гэдэг нь бараг энэ ойлголтын талаарх дэлхий дахины хэмжүүр болж хувирчээ. Энэ нь сайн, зөв зүйл бөгөөд учир нь манай ард түмний санаа сэтгэл, уламжлал хэм хэмжээнд нийцэж байгаа юм.

	Манай улсад ирснийгээ биднийг их гийгүүлсэн гэж бодсон янзтай зарим нэг гадаадын хүн хөлөө ширээн дээр тавьж, өөрийгөө бусдаас мундаг хүн гэж тооцоод манайд хамаагүй загнаж нутагтаа бол яасан ч ингэхгүй дээ гэмээр авирлаж байгааг ажиглах үед агуу их интернационалч үзэлтэй Ленин чухам юуг их оросын үндэсний бахархал гэж нэрлэснийг мартсан зарим нэгэн зүтгэлтнийг ёстой сэнхрүүлж, зохих ёсоор нь хүмүүжүүлэх (өнөө гадаадын хүнээс тэртэй тэргүй авах юм байхгүй хойно түүгээр оролдоод ч нэмэргүй) цаг болжээ гэж санагддаг.

	Үнэхээр ч бид зочломтгой улс аа! 

	Гэхдээ бидний зочломтгой зан ямар ч хүн байсан түүний өмнө бөхөлзөн зусардах явдалтай ер нийцэх юмгүй байх ёстой. Зочид буудалд юм уу, театрын пиу олгодог газар ер нь хаа ч яльгүй зүйл дээр ч гэсэн өөрийнхөө улсыг хайхралгүй гаднаас ирсэн хүнд аль нэг талаар давуу эрх эдлүүлдэг журмыг хэн нэгэн өөдгүй түшмэл юм уу, арчаагүй хүнд сурталтны авирыг тэвчихэд бэрх болжээ. Зөвлөлтийн иргэн хүний үндэсний бахархлын тухай яригдах үед аар саар яльгүй зүйл гэж байх ёсгүй!

	Манай зөвлөлтийн үндэсний бахархал бол Эх орон, Социалист эх орон! гэдэг асар том ухагдахууныг багтаасан ариун нандин зүйл юм.

	Товчхон өгүүлбээс өөрсдийгөө хүндлэх, улс үндсээрээ бахархах нь сайхан хэрэг. Гэлээ ч энэ бахархал нь ихэрхэг дээрэлхүү, үндсэрхэг хөөрүү зан болж хувирах үедээ сайн шинжээ алдаж, шал эсрэг зүйлд шилждэг байна. Гэтэл америк хүний улс үндсээ хүндлэх байдал нь бүр хэтэрч дэндээд бусад улс орон, ард түмнийг үл тоомсорлох, ихэмсгээр үзэх явдал болон хувирч байна. Энэнээсээ цааш ахивал ер бусын, бусдаас дээгүүр хүний тухай онол болж мэдэхэд амархан бөгөөд ингэвэл юу болдгийг ертөнц дахин санаж байгаа билээ. Энэхүү дуртай бүхнээ хийж болох эрхтэй шилмэл арьстан гэсэн санааг нэг ард түмэнд суулгасныхаа хариуд яасхийж сүйдсэн нь тун саяхан билээ. Өөрсдийгөө хүндэлнэ гэдэг бол бусдыг ялгаагүй хүндэтгэж, сагсууран хөөргөх, өтөл бэртэгчний биеэ тоосон байдалд шилжээгүй үедээ л сайн хэрэг байдаг.

	Зөвхөн америкийн үндэсний шинжээс илэрдэг нэг өвөрмөц байдал, тухайлбал өөрийнхөө төлөө зогсож, биеэ даасан байдаг явдлыг аваад үзье. Энэ чанар олон үеийнхний туршид боловсрогдон хөгжиж иржээ. Америкт анх очиж нутагшсан хүмүүс энэ орны гүнд орж, тохитой суурьшин, ой мод унагаж, атрыг хагалж, үр тариа суулгаж байлаа. Хэдэн зуун бээрийн газрыг ийм хүн ганцаараа чөлөөтэй эзэмшиж, хавь орчинд нь түүнтэй булаацалдах хүн байхгүй, хөрш айлынхаа хүнийг муулах явдал ч байхгүй байжээ.

	Шүүх, цагдаа нар хол байгаа болохоор уг нутагт суурьшсан хүн зөвхөн хар биедээ найдаж, өдөр шөнөгүй биедээ зүүж явсан гар буундаа бүхнийг даатгаж, хуулийн зүйл анги, шүүхийн шийдвэрийг гагц гар буу нь л орлодог байжээ. Америкт хүмүүс анх суурьшиж байх үед олон сумтай гар буу л сүх, хүрз шиг маш чухал зүйлд тооцогддог байв. Өнөөгийн Америкт хувийн буу зэвсэг их дэлгэрч (эдүгээ байж болшгүй аюултай зүйл болох нь мэдээж) байгаад гайхаж буй хүмүүс уг зүйл ямар уламжлалтайг мартаж болохгүй бөгөөд сая сая хүний биед байгаа буу зэвсгийг хураан авах гэдэг бол өнгөцхөн бодоход хялбархан мөртөө тийм ч амаргүй ажээ.

	Энд л бид дээр өгүүлсэн асуудлын нөгөө талыг авч үзэх боломжтой болж байна.

	Өнөөгийн Америкийн хамгийн эмзэг асуудлын нэг бол гэмт хэрэг үйлдэх, ярих аргагүй их хүч хэрэглэх явдлыг хэт хөөргөдөг явдал мөн. Ингэхдээ байн байн нэрийг нь дурддаг зүйл бол телевиз бөгөөд америкийн телевизээр үргэлж харуулдаг хүч хэрэглэх явдал нь залуучуудыг завхайруулж, гэмт хэрэг үүсгэн өдөөж байна гэж ярьцгаадаг.

	Юуны өмнө үүний шалтгаан нь улс төр, нийгмийн шинжтэй юм. Өөрөө өөртөө найдах, шударга, шударга бус явдлыг өөрийнхөөрөө ойлгодог байх гэсэн эрмэлзэл нь хэтэрхий гаарч, энэ нь хэт хувиа хичээх, хууль ёс болон бусад бие хүнийг эс хүндлэх, нийгмийн эрх ашгийг үл тоомсорлох явдлаар солигдсон байна.

	Америкийн жинхэнэ өөрийнх нь зүйл гэвээс зам бөгөөд бензинээр хөдөлдөг хоёр зуугийн хүчтэй тэргээ унаад замдаа гарч хурдлан давхих үедээ л америк хүн жинхэнэ америк хүн болдог ажээ.

	Америк хүн яасан ч зам тавьж өгдөггүй. Харин ч түүнийг гүйцэж түрүүлэх, тойрон өнгөрөх гэж оролдвол тэрээр ийм байдлыг доромжлол хэмээн үзэхэд хүрдэг. Унааныхаа жолооны ард суусан бүрнээ намба төвшин өрхийн тэргүүлэгч юм уу, тохитой томоотой авгайчуул хүн өөрийг нь гүйцэх гэж байгааг мэдчихвэл яаж уурлаж уцаарлаж байгааг ажиглахуйд хөгтэй ч юм шиг, заримдаа бүр аягүй санагддаг. Америкт машин тэрэгний зам дээр дорхноо уурсан хэрэлдэж, биеэ барилгүй загнаж, юу ч болоогүй байхад хараал ерөөл тавьж байгаа хүмүүсийг би бишгүй нэг харсан юм.

	Би бас үүнээс өөр зүйлийг ажигласан билээ. Америкийн замд машин унасан хүнийг өөрөөс нь нэлээд дээр зэрэгтэй, нэлээд үнэтэй, хүчтэй машин гүйцэн өнгөрвөл сүүлдсэн хүн үүнийг юман чинээ санадаггүй өнгөрөх үе бий. Миний бодлоор үүний учир бол хөдөлгүүр нь хүчтэйг үнэлээд аргагүй ийм явдлыг тэвчиж бодит баримтыг хүлцэн тэвчиж буй зүй ёсны хэрэг биш, харин аливаа хүч чадалтныг хүндэтгэх америкчуудын зангаар тайлбарлагдах бөгөөд сул доройгоо америкчууд хүн гэж санадаггүй юм. Өөртэйгөө эн зэрэгцэх хүмүүст бууж өгдөггүй, харин тэднийг жөтөөрхөн хардаг байв. Гэхдээ хүч чадал гэгчийг хүндэлж, түүнтэй маргах ч үгүй, өмнө нь бөхөлздөг нь бас ёс. 

	Америкчууд бол их төлөв уян зөөлөн сэтгэлгүй хатуухан зантай улс. Тэднийг уриалаад, ятгаад, инээж найр тавиад ч нэмэргүй. Хүч чадалтныг хүндлэхдээ тэд бусдын, ялангуяа өөрөөс нь хүчтэй хүмүүсийн чадал тэнхээг аргагүй харгалзан үздэг юм. Ямар ч л гэсэн хүний дор орохгүйг хичээдэг. Энд уужим сэтгэл, ариун өрөвч зан үзүүлэх болов уу, бусдын сул дорой талыг өршөөн өнгөрөөх болов уу гэж найдсаны ч хэрэггүй байдаг.

	Америкчуудын сайхан шинжийн дотор өөрсдийгөө элэглэж шоолох чадвар сайхан санагддаг.

	Хүн хүний зан авир олон янз байдгийг үндэсний нэгдмэл нэгэн хийсвэр зан чанар хэмээн үзэхэд бэрх юм гэдгийг би дээр нэгэнт өгүүлсэн билээ. Гэлээ гэхдээ түгээмэл зүйлийг сонгон авах гэж оролдох юм бол дээр өгүүлсэн зүйлс үнэнээс тийм ч их хөндий хол байхгүй байх аа гэж санагдаж байна.

	 

	* * *

	 

	Одоо Говард Хьюз, түүний худалдаа наймааны ажлыг эргэн авч үзэцгээе.

	Баян эцгийнхээ өвийг авч үлдсэн тэр боловсрол олох гэж өөрийгөө зовоогоогүй, тэр ч байтугай жирийн коллежийг ч дуусгаагүй өнгөрчээ. Санамсаргүй нөхцөл байдал бүрэлдэж, бас санаандгүй байж байгаад худалдаад авч амжсан бусдын авьяас билиг л түүний хамаг ажил явдал бүтэлтэйгээр эргэхийн шалтгаан болжээ.

	Гэр бүлийн пүүсийнхээ ажил явдлыг инженер эцэг Хьюз нь удирдаж байсан тэр үед хүү нь тэр үеийн шаавай залуусын сонирхдог юмыг илүүд үзэж байжээ. Тэрээр уралдааны онгоцоор сургуулилж, 30-аад оны үед аварга нисэгч болж мандаж ч үзсэн түүхтэй. Тэрээр аваргын хойноос хөөцөлдөж байхдаа ийм онгоцыг дагнан хийдэг пүүсээс худалдаж авдаг онгоцоор сэтгэл нь ханалгүй, хувийн пүүс байгуулж, хувьдаа уралдааны онгоц зохион бүтээх, үйлдвэрлэх цорын ганц зорилго тавьжээ.

	Ийнхүү тухайн үедээ баян өв залгамжлагчийн хачин хүслээр байгуулсан «Хьюз эйркрафт» хэмээх жижигхэн пүүс үүссэн байна. Энэ пүүсийн орон тооны ажилтнаар цэл залуу, ер бусын авьяастай боловч тухайн үедээ хэнд ч мэдэгдээгүй байсан инженер зохион бүтээгч Симон Рамо, Дин Вулриж нар хувь заяаны эрхээр орж ажилласан нь эдүгээ нэр алдар нь цуурайтсан зохион бүтээгчид болсон ажээ. Тэд электрон техникийг хэн ч сонирхоогүй байхад үүнийг зохион боловсруулах ажлыг гардан авсан байна. Ингээд «Хьюз эйркрафт» нь цэрэг дайны зориулалттай электрон техникийг хэрэглэж эхэлсэн америкийн анхны пүүс болжээ. Солонгосын дайны жилүүдэд уг пүүс өчүүхэн жижиг байснаа том нэгдэл болон хувирчээ. Хэрэв 1948 онд түүний жил бүрийн орлого 2 сая доллар болж байсан бол таван жилийн дараа 1953 онд 200 саяд хүрчээ.

	Ингэхлээр Говард Хьюз тэр үед зохион бүтээх авьяас мэдлэггүй мөртөө бусад хүний ажиглаж хараагүй тэр газраас алтны уурхайг илрүүлж, ажилсаг овжин чадлаа харуулсан юм биш биз дээ? Иймэрхүү зүйл ч байдаг шүү дээ.

	Сүүлийн жилүүдэд Америкийн хамгийн их хөлжиж маш түргэн баяжиж буй үйлдвэр худалдааны эздийн нэг бол «электроны хааны» цолыг Хьюзаас булааж авсан калифорний Чарльз Торнтон билээ. Түрүүчийн бүлэгт энэхүү ер бусын авхаалж самбаатай хүний талаар бид дурдсан билээ. 50-иад оны эхээр Торнтон «Хьюз эйркрафт» пүүст ажиллаж байжээ. Яг энэ хүн электроны инженерүүдийг удирдаж байлаа. Тэр үед Хьюзийн бодлоор хол явахгүй санагдсан ажилд мөнгө зарцуулахыг хүсээгүй Хьюз болон Торнтоны бүлэг хоёр хоорондоо эв эвдрээд салцгаасан ажээ. Тэр хоёрын хооронд маргаан гарч, Хьюз Торнтоныг ажлаас халахад түүнтэй цуг олон мэргэжилтэн уг пүүсээс яваад өгчээ.

	Торнтоныг халагдсаны дараа Хьюз өөрийнхөө пүүст үлдсэн инженер, зохион байгуулах чадвартай Лоуренс Хайлэндэд хамаг найдлагаа хүлээлгэжээ. Авьяас мэдлэггүй боловч асар их хөрөнгөтэй мөнгөний туламнуудад тусалдаг мэдлэг мэргэжилтэй захирагч буюу менежерүүд баячуудын ажил явдлыг их мөнгөөр удирддаг тухай бид түрүүнд дурдсан билээ. Пэт гэдэг хочтой ирланд гарлын Хайлэнд бол иймэрхүү менежерүүдийн нэг байжээ. Мэргэжлийн инженер, овсгоо зальтай, дэндүү нямбайгаараа алдаршсан Хайлэнд Хьюзийн пүүсийн бүх эрхийг гартаа авсан байна.

	Хэт ёсорхуу, нягт хянуур Лоуренс Хайлэнд, Хьюзийн санаа бодлыг эзэмдэж, хэн хүнд тэр бүр огт итгэдэггүй Хьюзийг хөрөнгө зоорио арвижуулах ажлыг Хайлэндэд итгэн даатгаж болно гэдэгт итгүүлсэнд гайхах эргэлзэх юмгүй биз ээ.

	Тэгээд ч өнөөдөр Хьюз биш, чухамдаа тэр л «Хьюз эйркрафт» пүүсийг толгойлж байгаа билээ. «Толгойлно» гэдэг маань Хайлэнд овоо цалин аваад пүүсийн үйл ажиллагааг удирдаж байгааг хэлж буй хэрэг ээ. Олз ашиг Хьюзийн халаасанд гулсан орж байдаг нь ч маргаангүй.

	Эзэн, захирагч хоёр ямар харьцаатай байдгийг Хайлэндийн ярианаас сайн мэдэж болно. Олон жил эзнээ хараагүй гэдгээ тэр хүлээсэн байна. Дээхэн үед тэр эзэнтэйгээ уулзаж, пүүсийн өмнө тулгарсан сүрхий асуудлыг шийдье гэж оролдсон ажээ. Гэвч ингэж оролдох бүр бүтэлгүйтээд байлаа. Тэр хоёр хоорондоо утсаар л ярьдаг байжээ.

	Хьюзийн нэг хачин зан бол тэрээр өдөр унтаад шөнөөр нууц өргөөнөөсөө утсаар ярьдаг байна. Түүний утасны дугаарыг мэдэх хүн ер байдаггүй ажээ. Түүний дор ажиллагсад эзэнтэйгээ харилцахыг хүссэн үедээ Лос-Анжелесийн Ромейн-стритэд байдаг хоёр давхар цагаан байшинд байрласан Хьюзийн албан газартай холбоо барих болдог. Эзэнтэй ярих гэж байгаагаа тийшээ урьдаар мэдэгдэх ёстой. 

	 

	«Эзэнтэй ярих үед хамаг сонсголоо хөвчилж тун ч мэрийн сонсох хэрэг гардаг бөгөөд шал ондоо өөр ертөнцөд хальсан өвөг дээдэстэйгээ ярьж байгаа мэт санагддаг» 

	 

	гэж түүнтэй хааяа нэг ярих завшаан олсон нэг хүн өгүүлжээ.

	Ажил төрлөө удирддаг арга барил нь ч ер бусын хачин гэдгийг хэлэх хэрэгтэй. Ингэхэд түүнийг нь сайн бодоод үзвэл бас ч утга учиртай мэт. Өөрийн нь оролцоогүйгээр пүүсийн нь ажил явдал бүтэмжтэй байгааг лавтай мэдээд Хьюз холхон шиг байхаар шийдэж, ингэхдээ нэр хүндээ алдахгүйн тулд өөрийгөө нууц байдалд оруулсан энэ бүхнээ маш этгээд хэлбэртэй болгожээ.

	Хьюзийн захирагч ажилтнууд үүнийг ингэж тайлбарласан байна. «Хьюз эйркрафт» пүүсийн захирагч Хайлэнд нэг удаа ам алдаж ярихдаа: 

	 

	«Би түүнтэй уулзаж чаддаггүйдээ нэг их харамсдаггүй. Өөрийнхөө төлөвлөсөн зүйлийг түүнд явуулчихдаг. Тэгээд хариу ирэхгүй бол би уул төлөвлөснөө зөв юм гэж үзээд хэрэгжүүлж эхэлдэг. Ажил бүтэмжтэй урагшилж байхад надад хэн ч саад болдоггүй амар байдаг» 

	 

	гэжээ.

	Тэрхүү «бүтэмжтэй урагшилж байхад» гэсэн нь их утгатай зүйл. Үүнд л нэлээд чөлөөтэй ажиллах эрх бүхий захирагч, ажилдаа гар хуруу оролцдоггүй эзэн хоёрын хоорондох ялгаа оршдог байна. Захирагч гэдэг бол зарц гэсэн үг. Түүний эрх мэдэл гэгч савангийн хөөс адил хуурамч бөгөөд түүнийг хэрэггүй гэж үзсэн үедээ гудамжинд гаргаад хаячхаж болдог. Америкт авьяас билиг бол бас л эд таваар гэсэн үг. Авьяасыг төлөх мөнгөтэй хүмүүс түүнийг худалдаад авч болдог... 

	Говард Хьюз дайнаас болж их баяжсан хүн. Тэрээр байлдааны шинэхэн техникийн салбарт хувь заяаны эрхээр анхны нэг эзэн нь санамсаргүй болж, сүүлийн жилүүдэд хэсэг мэргэжилтнийг пүүстээ татаж авахад мөнгө хайрлалгүй зарсныхаа ачаар тус орны хамгийн хөлжиж дэвшиж буй үйлдвэрийн эздийн тоонд орсон байна. Дайн, сая саяын олз ашиг хоёр бол өнөөгийн Америкт шууд нягт холбоотой хоёр зүйл даруй мөн ажээ.

	 

	 

	ИХ ГАРЫН БАЯЧУУД, ИХ ГАРЫН ДЭЭРЭМЧИД

	Шинэ сэргэг нээлтийг зэвсэг үйлдвэрлэхэд ашиглах нь ашиг орлоготой ажил мөн. Гэвч Хьюз мэтийн наймаачдын хувьд хуруу дутах ажил. Ингэхлээр бусдын мэдлэг, самбаа ч түших болдог. Өөрөө бол учрыг нь огт олохгүй. Ийм ч учраас Хьюз Америкийн худалдаа үйлдвэрийн бүлгийнхний хамгийн хар хэрэг үйлдэгч аливаа юмыг гайхахаа больчихсон хашир хүмүүсийг ч гайхаж цочиход хүргэсэн нэг алхам хийжээ.

	Хэдэн жилийн өмнө амьтан хүн ид нойрондоо дугжирч байдаг хар үүрээр Лас-Вегас хотын төмөр замын өртөөний нөөц зам дээр толгой хөдөлгүүрийн хэсэг, шил толь болсон гурван вагон бүхий тусгай галт тэрэг ирж зогсжээ. Таван хүдэр залуу ов товхон бууралтсан хар сахалтай хижээлдүү хүнийг аятайхан дамнан гаргаж вагонд яг тулж зогссон хамаг цонхны нь хөшгийг буулгачихсан хар бараан өнгийн тэргэнд суулгахад машин дорхноо хурдлан Лас-Вегасын хүнгүй гудмаар өглөө эртлэн давхичихлаа.

	Энэ бол Говард Хьюз байсан гэж уншигч та нар гадарлаа биз дээ. Энд бид шөнийн харанхуйг далимдуулан зориуд нууц байдал бий болгон Хьюзийн хүрэлцэн ирсэн ер бусын хачин хот, Америкт сайнаараа алдаршаагүй, муу муухайгаараа зард гарсан энэхүү газрын хэв журам, зан заншлыг дурдахын тулд бид арай өөр зүйл рүү яриагаа хандуулах хэрэг боллоо.

	Америк тивийн баруун зүгийн Невада хавийн эзгүй хоосон цөл газар, уулархаг нутаг, үржил шимгүй хөрс, хүн амьтны хөлөөс зайдуу байсан энэ бүхэн нь уг нутагт соёл иргэншил түргэн дэлгэрээгүйн шалтгаан болсон юм.

	Гэлээ ч орчин цагийн өрнөдийн соёл иргэншлийн зарим шинж энд зөвхөн мэдэгдэж байснаар барахгүй бүр гойд их дэлгэрч байсныг дурдвал зохино. Лас-Вегас бол аж үйлдвэр, их сургууль, театраараа алдаршаагүй юм. Энэ хот америкийн хил хязгаараас хальж нийт капиталист ертөнцийн хамаг муу муухай үүрлэсэн газраар дэлгэрсэн эргэлзээ төрүүлэхүйц алдраа ийм зүйлээр олж аваагүй юм.

	Хэдэн арван жилийн турш энд, америкийн газрын зураг дээр төдийлөн сайхан бус «Үхлийн хөндий» гэдэг нэрээр заагдсан энэ районд америкийн их гарын дээрэмчид үүрээ зассан ажээ. Том хотуудаас хол, хуулийн соргог хараанаас далд энэ газарт нууц ашиг хонжооны том төв үүссэн бөгөөд Монако дахь мөрийтэй тоглоомын газраас сүүлийн жилүүдэд алдарших болж, сүүлийн хоёр зууны турш энэ хорвоогийн хамгийн баян хүмүүсийн шаавай залуус сэтгэлийнхээ зугааг гаргах, мөрийтэй тоглоом, өөр бусад сонин хачин юмыг биеэрээ үзэх гэж энд ирцгээх болжээ.

	Америкийн бүх хотоос арчаагаа алдсан зүйлсийг аваачдаг хачин сэжигтэй газрууд, шөнийн клуб, хамгийн гол нь ганцхан шөнө тоглоод хамаг хөрөнгөө алдаж болдог тоглоомын газрууд энэ бүхэн Лас-Вегасын эрхэлдэг гол ажил болсон бөгөөд олон жилийн турш бүхэл бүтэн хотын хэмжээнд ийм газрын эзэд баяжиж хөлжсөөр байна.

	Харин Лас-Вегас бол зөвхөн мөрийтэй тоглоомын газар төдий биш ээ. Энэ бол хүний өвөр түрийг хоослох, гэнэн хүнийг шулах урсгал дамжуулах системийг хэрэглэдэг мөрийтэй тоглоом мөн. Үүнийхээ тулд мөрийтэй тоглодог газрууд урьдын жижиг ширээ, олон арван жил эргүүлсэн тоглоомын хэрэгслээс эхлэн мөрийтэй тоглоомын уран нарийн бодож хийсэн автомат бүхий цоо шинэ техникийг хүртэл бүх зүйлийг ашигладаг ажээ.

	... Автомат хэрэгсэл. 

	Өнөөгийн Америкийг автоматгүйгээр төсөөлөн бодох аргагүй. Бүтээгдэхүүн үйлдвэрлэх, цагаан даавуу угаах, олсон хэдийгээ тооцоолох, ирээдүйг зөгнөж хэлэх, гудамжны хөдөлгөөнийг зохицуулах, янжуур худалдах зэрэг хамаг ажлыг автоматаар хийдэг.

	Гэвч автомат бол автоматаас цааш хэтрэхгүй юм.

	Сэрүүцүүлэх ундаа зардаг автомат эвдрэхэд яльгүй зовлонтой боловч инээдтэй байж болно. Гэтэл сансрын хөлгөнд зоосон автомат хэрэгсэл эвдэрвэл гунигтай хэцүү юм болж хувирна. Гэтэл бас хүний оюун ухааны ололтыг хүнийг доромжлон басамжлах, мөрийтэй тоглох, олз ашиг хөөцөлдөх, амиа бодох зэрэг өөдгүй бүхний хэрэгцээнд зориулах, тэр ч байтугай хүнийг үзэн ядах, цус урсгах, эвдэн сүйтгэх шуналд хэрэглэдэг болох үед энэ бол өөдгүй болоод эмгэнэлтэй зүйл болж хувирна... 

	Лас-Вегасын эзэд дэвшлийг эрхэмлэж эрмэлздэгтээ биш, харин хүний сул согогтой талыг автоматжуулах санаанд хөтлөгддөг хүмүүс юм.

	Лас-Вегаст олон жилийн турш их гарын дээрэмчид бүхнийг шийдэж, эрүүгийн хэрэгтнүүдийн бүлэг хулгай нарыг нэгтгэсэн гэмт хэрэгтний байгууллага үүрлэсээр ирсэн юм. Америкт дээрэм хулгайн сургаал бол бас л олз ашиг олох арга мөнийг хэлбэл зохино. Энэ бол маш сайн зохион байгуулсан, өөрийн гэсэн шатлан захирах хэлбэр, өөрийн хууль, өөрсдийн эзэдтэй ашиг хонжооны ажил юм. Америкийн ажилсаг чанар бүхнийг хамарч үүний хуульд машин тэрэг үйлдвэрлэх, олгойн хиам хийх, банк тонох, хардаж сэрдээд алах, шөнийн зугаагаа гаргах зэрэг бүх зүйл ижилхэн захирагдсан байдаг.

	Машин тэрэг юм уу, зажлах хаймар хийгчид том том концерн, нэгдэл болж нийлдгийн нэг адил луйварчид, хулгайч нар ч нийт америкийн трест байгуулж түүнийгээ «Коза ностра» хэмээн нэрлэжээ. Энд хатуу сахилга баттай, өөрөөр хэлбэл хэдэн овжин, хашир дээрэмчдийн дарангуйлал байдаг байна. «Коза ностраг» «Эзэн» буюу «Их Эзэн» толгойлдог байна.

	1969 оны өвөл америкийн дээрэмчдийн ертөнц нэгэн чухал үйл явдалтай учирчээ. 30-аад оны үед алдаршсан Чикагогийн луйварчин Аль Капонэг залгаж авсан Вито Женовезе үхсэн бөгөөд энэ бол олон арван хүнийг цааш нь харуулж, сая сая долларыг луйвардан хэрэглэж, дэлхийн хоёрдугаар дайны жилүүдэд Бенито Муссолинээс фашистуудын хамгийн дээд шагнал хүртэж байсан дээрэмчин байв. Тэрээр үхсэнийхээ дараа шадар дотно Томми Эболи гэгчид дээрмийнхээ хаан ширээг өгөхөөр гэрээсэлжээ. Гэвч «Коза ностра» хэдийгээр ашиг хонжоо хардаг ч гэсэн дээрэмчдийн олз ашгийн байгууллага болохоор ноён Эболи дээрмийн хаан ширээнд сууж амжилгүй тун ч нууц байдлаар түрүүчийн хааныхаа араас тонилжээ.

	Үүнийг тохиолдуулан 1969 оны гуравдугаар сард өөр нэг газар биш, яг Майами-Бич хэмээх флоридын тохилог сайхан амралтын газарт бүх америкийн дээрэмчдийн их хурал болж, шинэ «Их Эзнийг» сонгох ёстой байлаа. Энэ их хурал үүнээс хэдхэн сарын өмнө бүгд найрамдах намын конвент болж, Америкийн Нэгдсэн Улсын ерөнхийлөгчийн тушаалд нэрээ дэвшүүлэх хүнийг сонгосон яг тэр газарт болсныг уншигч нарт сануулмаар байна. Хэвлэлд үзэгдсэн мэдээгээр бол америкийн дээрэмчдийн шинэ эзэн нь зард гарсан дээрэмчин, луйварч Жерардо Катена болсон байна.

	Яг энэ «Коза ностра» олон жилийн турш Лас-Вегаст ноёрхож, хүмүүсийн хүсэл зориг, сул талыг аятайхан далимдуулж, жил бүр хэдэн арван сая долларыг өвөртөлж байлаа.

	 

	 

	Одоо өнөөх Говард Хьюзийг авч үзье. Тэр яах гэж Лас-Вегаст хүрэлцэн ирж, юу хайсан хэрэг вэ? Хөзрийн ширээнд юм уу, мөрийтэй тоглоомын дэргэд сууж аз эзээ үзэх гэсэн юм биш биз дээ? Тэр чинь хар улаан хөлөг бүхий тоглоомын хий үзэгдлийн хойноос хөөцөлдөж зогсдог хүн арай ч биш ээ.

	Хьюз хэнд ч мэдэгдэлгүйгээр Лас-Вегаст ирээд «Цөл» хэмээх зочид буудалд буужээ. Хэд хоносны дараа түүнийг эндхийнхэн танихгүй тул буудлын өрөөг султга хэмээн гуйж, байнга энд ирж буудаг их гарын мөрийтэй тоглогчдын их хурал энд болох гэж байгааг дуулгасан гэнэ. Хьюз байж байгаа өрөөгөө алдахгүйн тулд түрийвчээ уудлаад дорхноо тэр зочид буудлыг бүхлээр нь худалдаж авчээ. Ингээд цааш ахиж үүнээс гадна хоёр ч зочид буудал, шөнийн нэг клуб, садар самууны газруудыг Хьюз худалдаж авчээ. Ингэсээр тэр хот хамаг байдагтайгаа Хьюзийн хувийн өмч болон болтол цувуулан худалдаж авсаар байв. Гэлээ ч энэ түүх нь жинхэнэ үнэн байдалтай огтхон ч нийцэхгүй юм.

	Өвчин тараагч нянгаас Хьюз айдаг, болгоомжилдог тухай ихэд дэлгэрсэн өөр нэг яриа ч бүх зүйлийн учрыг тайлахгүй болов уу гэж бодож байна. Мэргэжилтнүүдийн нотолж байгаагаар элсэрхэг цөл Невадагийн хуурай агаар онцгой цэнгэг цэвэр гэнэ. Тэгээд энэ агаарыг нь бодож Хьюз Лас-Вегаст татагдан ирсэн гэдэг байна. Хьюзийн энэ шийдвэрт агаар ямар нэг үүрэгтэй байж болох юм. Гэвч хамгийн гол нь агаар байсан гэж яаж болох билээ дээ.

	Түүний хувьд хамгийн гол чухал зүйл бол нянгаар бага хордсон Невадагийн агаар мандал биш, харин энэ муж улсаас олдог орлогоос албан татвар арай багавтар авдаг явдал ажээ. Хэдэн жилийн өмнө тус мужийн эрх баригчид энэ мужийг хөгжүүлэхийн үүднээс шинэтгэл хийж, үүний улмаас үйлдвэр худалдааны эздэд оногддог албан татвар Америктаа хамгийн бага нь энд болсон байна. Энэ л Говард Хьюзийн хувьд нэг гол зүйл байсан нь бүхнээс тодорхой байна.

	Тэр Лас-Вегасыг бүүр арваад жилийн өмнөөс харж ажиглаж эхэлжээ. Түүний мэдлийн хүмүүс энэ хотыг нэгд нэгэнгүй ширхэгчлэн судалж, бүх газрыг нь нягтлан тооцож, ер нь тоолж болох бүхнийг данслан бүртгэжээ. Тус хотын мөрийтэй тоглоомын бүх газарт Хьюзийн нэвтрэх бүхий л ажил яг л их ашиг хонжооны дүрэм горимоор явагдсан байна. Зуучаар дамжуулан маш нууцалж, үнэхээр далд аргаар хүний нэрэн дээр зочид буудал, газар, орон сууцны байшин, шөнийн клубийг худалдан авч байлаа. Өрсөлдөгчид нь гэнэт санаа авч дайрахад бүх зүйл хожимдож, хэрэг явдал болоод өнгөрчээ. Лас-Вегасын үлэмж хэсэг нь Говард Хьюзийн хувийн өмч болж, сүүлийн хэдэн жилд тэрээр 300 сая долларыг энэ ажилд зориулжээ.

	Хэдэн жилийн өмнө Говард Хьюз америкийн агаарын тээврийн «ТWА» хэмээх нэгэн том пүүсийг хянаж чадахаа больсон юм. Энэ нь хүчтэй өрсөлдөгчидтэй байснаас ч болсон юм уу, аль эсхүл бүдүүлэг тэнэг хүний хувьд дааж давшгүй ажил байсан байж ч болох юм. Харин тэрээр ямар ч л гэсэн энэ пүүсийн өөрт нь оногдож байсан бүх хөрөнгийг зах зээлд гаргаад нэг л мэдэхэд 500 сая доллароос хавьгүй хэтэрсэн сул хөрөнгө гартаа оруулжээ. Яг тэр хөрөнгөө Хьюз мөрийтэй тоглоомоос ашиг олохдоо зарцуулсан нь одоо тодорхой болоод байгаа юм.

	Говард Хьюз нууцаар мөрийтэй тоглож ашиг олох ажил руу хараагаа чиглүүлсэн нь учиртай болов уу гэж санагдаж байна. Түүний хар муу санаа, байгаа байдлын хэмжээнд ийм ажил арай илүү таарч хөрөнгөнийхөө ихэнхийг олж авсан электрон техникээс дээр болох нь тодорхой. Ажил явдлаа ашигтай зальтай байдлаар гэрлэж эхлээд, анхныхаа хэдэн саяыг дэмий балай кино зургийг олон хувиар үйлдвэрлэж байж олсон Хьюз өөдгүй аргаар асар их ашиг олох газар байгуулж ажил үйлсээ дуусгахаар шийдсэнд дотоод сэтгэлийн зүй тогтоол лав байгаа гэхэд хилсдэхгүй биз ээ.

	Өөр нэг зүйлийг дурдъя. 

	Гэмт хэрэг орчин үеийн америкийн худалдаа наймааныхны дотор багагүй үүрэгтэй байдаг юм. Гэхдээ их гарын дээрэмчид бол хэдэн тэрбум хөрөнгөтэй баячуудын хажууд өчүүхэн жараахай байдаг нь тодорхой. Эздийн ширээний хоолны үлдэгдлээр  сэтгэлээ хязгаарлаж байх үед тэдний элдэв явууллагыг тоох хүн байсангүй. Гэтэл одоо тэд олигтой том олзонд хошуугаа дүрж амжжээ. Тэдний жил бүрийн ашиг нь олон тэгтэй тоогоор л хэмжигдэх боллоо. Хьюз мэтийн хүмүүс тийм олз омог аяндаа урсаж байхыг амар тайван ажиглаж огтхон ч чадахгүй юм.

	Их гарын дээрэмчид хууль, түүнийг зохицуулагчидтай учирч баригдчихаад байхад тэд амар тайван, айх аюулгүй байжээ. Гэтэл тэд шүүгч, прокурор нартай биш, харин Хьюз шиг хүмүүстэй өрсөлдөх үедээ аргагүй ухрах болдог байна. Америкийн хэвлэлд мэдээлснээр сүүлийн жилүүдэд Лас-Вегаст ямар ч хяналтгүй дураараа дургиж байсан эрүүгийн гэмт хэрэгтний олон төлөөлөгч энэ хотоос зайлан одсон байна.

	Говард Хьюзийг электрон техникээ орхихоор шийдсэн гэвэл буруу болох сон. Тэрээр цэргийн үйлдвэрээсээ өнөөх л янзаараа асар их орлого олсоор байна. Лас-Вегаст байхдаа ч тэр электрон техникийг мартаагүй хэвээр байгаа ажээ. Мөрийтэй тоглодог байранд зохицуулагч хүнийг заль гаргуулахгүйн тулд электрон төхөөрөмж бүхий тоглоомыг зоосон гэж ярьцгаадаг. Тоглож буй танхимын таазанд тусгай багаж зоож, энэ нь тоглоомын эздээс мөнгө нуух гэсэн хэнийг ч болов илрүүлдэг ажээ.

	Гэвч гол зүйл үүнд биш ээ. Саяхан болтол дээрэмчдийн мэдэлд байсан тэр талбар одоо америкийн том монополын төлөөлөгчид ургац хурааж буй тариан талбай болон хувирч байгаа нь гол зүйл юм. Бүх зүйлийг чөлөөтэй болгож, асар их зарлал чимэглэл ажил явдлыг урагшлуулах болжээ. Нэг ёсны мөрийтэй тоглоомын цуваа үүсэж үүний орлого нь тус улсын аж үйлдвэрийн олон пүүсийн орлогоос одоо давж байна.

	Их орлоготой зүйлээсээ мөрийтэй тоглох ажилд орсноос болоод энэ хотынхны зан суртахуун, яг нарийн хэлбэл цадигаа алдсан зан авирыг өөрчилсөн гэж санавал эндүүрсэн хэрэг болно шүү. Лас-Вегаст урьдын адил муу ёрын зүйл ид цэцэглэсэн хэвээрээ байна. Говард Хьюзийн үнэнч туслагч, түүнийг талархдаг хүний нэг, Невада муж улсын ноён Лаксалт тун саявтархан Лас-Вегаст янхны газар эрс олширч байгаа талаар арга хэмжээ авахгүйгээ мэдэгджээ. 

	 

	«Ийм газрыг хаах гэж үү? Яасан ч болохгүй. Бидний ажилд бүсгүйчүүд байхгүйгээр бүтэх юм байж болохгүй. Энэ бол маш хуучны бөгөөд манай хотын хувьд олз омогтой мэргэжил шүү» 

	 

	гэж тэрээр хотын эрх баригчдын сүрдсэн янзтай асуултад уурсангуй хариулж байжээ. Муж улс захирагчийн энэхүү мэдэгдлийг би «Тайм» сэтгүүлийн саяхны нэгэн дугаараас олж уншсан билээ.

	 

	 

	ХАРАНХУЙД ХАЛЗ ТУЛСАН НЬ

	Говард Хьюз Лас-Вегас хотод өөрийн гэсэн ул мөрөө үлдээсэн юм. Харин Лас-Вегас ч бас Говард Хьюзэд ул мөрөө үлдээсэн нь бүх юмнаас тодорхой байдаг. Энэхүү муу юм шүглэсэн хот Хьюзийг завхай зайдан болгоогүй нь лав агаад учир юу вэ гэвээс захиалчихсан юм шиг муу муухай болгоныг хувьдаа агуулсан энэ амьтныг дээр нь бас завхайруулах гэдэг боломжгүй зүйл ажгуу. Харин дээрэмчин луйварчдын төвд таван жил хаашаа ч хөдлөлгүй суусан нь Хьюзийн санаа бодлыг тодорхой чиглэлтэй болгож, адал явдалд сонирхолтой болгосон бололтой.

	Ямар ч л гэсэн 1970 оны сүүлчээр түүний тавьсан жүжиг бүхий л талаараа үнэ цэнэ багатай адал явдлын жүжиг байлаа. Нэгдүгээр үзэгдэлд тэрбум хөрөнгөтөн учир нь олдохгүйгээр алга болдог. Америк даяараа оргосон хэрэг үү, аль эсхүл нууцлаг үхэл үү? гэж таамаглана. Хоёрдугаар үзэгдэлд эрэл сурал болж, мөрдөн мөшгөж, шөнийн хайгуулд гарсан боловч ер мэдэгдсэн илэрсэн зүйлгүй байна. Гуравдугаар үзэгдэлд цусаа гартал үзэлцэж, үхэн хатталаа зодолдож, төгсгөлд нь хэппи энд буюу амар сайхан шувтарч дуусдаг.

	Холливудын кино үйлдвэрт өнгөрөөсөн жилүүд Хьюзийн хувьд талаар болоогүй нь тодорхой харагдана. Гагцхүү урьд тэр залуу байхдаа, түүний кинонд холливудын ганган хүүхнүүд эн тэргүүнд тавигдаж өөрөө далд байхыг илүүд үздэг байсан бол энэ удаад тэрээр гол баатраа өөртөө зориуд бэлджээ. 

	Бүх зүйлийг дэс дараагаар нь ярья л даа.

	Арван хоёрдугаар сарын сүүлчээр нэгэн бүрхэг үдэш «Цөл» хэмээн учиртайхан нэрлэсэн Лас-Вегасын хамгийн баян тансаг зочид буудлын хурц гэрэлтэй үүдэнд цагдаагийн хэд хэдэн машин давхиж иржээ. Зочид буудалд гэмт хэрэг гарлаа гэсэн нэргүй нэгэн мэдээг эрх баригчид авчээ. Таван жилийн турш гаднын хүн маш нарийн цаазтай орж гардаг болсон сүүлчийн давхарт, одоо учир нь олдсон ёсоор яг л тэр давхарт Говард Хьюз өөрийнхөө асар том эзэнт улсыг удирдан хаашаа ч гараагүй сууж байсан бөгөөд цагдаагийнхан цахилгаан шатаар энэ давхарт гараад таг түгжсэн хаалгыг балбажээ. Хариу чимээ гарсангүй. Хаалгыг нь эвдэж орвоос яарч тэвдсэн засаг төрийн төлөөлөгчдийн нүдний өмнө бажгадан зугтаасан байдал тусч, бөөн бөөн цаасны тасархай, ширээний онгойсон шургуулга, хаалга нь нээгдчихсэн шүүгээ байсан атлаа амьд амьтан огт алга байв. Говард Хьюз алга болсон байлаа.

	Яаж ингэсэн бэ? Түүний сууж байсан өрөөний үүдэнд урьд Холбооны Тагнан мөрдөх Товчооны ажилтан агсан, эзний баруун гар Роберт Мейхью гэгчийн шилж авсан хувийн сэргийлэгчид болох арваад хамгаалагчид халаагүй сахиж байхад ийм явдал яаж гарсан хэрэг вэ? Цагдаа нарын бүх асуултад бие хамгаалагчид гайхсан янзтай гар зангаж, тэдний хажуугаар амьтай юм өнгөрөлгүй долоо хонож байна гэж ам өчгөө өгөн итгүүлэх гэж байлаа. 

	Нийт Америк даяар бөөн шуугиан дэгджээ. 

	Үгүй ер, хэн нэгэн жирийн хүн бус, капиталист ертөнцийн хамгийн их баян гурван хүний нэг алга болжээ гэцгээн байлаа. Энэ мэдээ америкийн сонинуудын тэргүүн нүүрний бусад бүх зүйлийг шахан түрж эзлэв. Элдэв таамаглал тоогоо алдав. 

	Алагджээ... 

	Амиа хорложээ... 

	Хулгайлан авчээ... гээд л бие биеэ халж сольсон таамаглал гарлаа.

	Энэ хооронд Хьюзийн эзэнт улсад сүрхий сүрхий үйл явдал болжээ. Голдуу нууц байсан зүйл нэлээд тодроод ирлээ. Сахилгажиж, дуугаа хурааж сурчихсан Хьюзийн гар хөл бологсод эзэнгүй болчхоод гэнэт хэл ам орж, Хьюзийн эзэнт улсын дотор тас нууц хөшигний цаана юу болж байсныг олны сонорт хүргэж эхэлсэн юм. Олон жил архидан наргиж, элдвийн хэрэггүй юманд үрэгдэж дордсон Хьюзийн биеийн байдал сүүлийн үед эрс мууджээ. Түүний хачин зан авир бүр газар авч, зожиг байдал нь дэндэж, тэрээр Лас-Вегаст ирсэн хойноо урьд нэртэй кино жүжигчин явсан сүүлчийнхээ эхнэр Жин Петерсийг өөрөөсөө зайлуулаад цор ганцаараа үлдсэн байна.

	Хүүхэдгүй Хьюз өв залгамжлах хүнгүй байсан нэг л нөхцөл байдал байгаагүй сэн бол энэ бүхэн түүний хувийн намтрын баримт сэлтээс хэтрэхгүй сэн. 

	Түүний асар том эзэнт улс хэнд үлдэх вэ? 

	Түүний мэдлийн хэдэн зуун сая долларыг хэн авах вэ? 

	Нисэх онгоцны зам талбай, электроны завод, нефтийн тоног төхөөрөмжийн үйлдвэр, Лас-Вегасын мөрийтэй тоглодог газар энэ бүхэн хэний хоол болох вэ? 

	Энэ бол хувийн чанартай зүйл биш ээ. Энэ бол худалдаа үйлдвэрийн эздийн бүх Америкийн сонирхсон асуудал байв.

	Харин энэ асуудал Хьюзийн ойр дотнын хүмүүсийг онцгой сандаргажээ. Хүнд итгэдэггүй, дандаа хардаж сэрддэг Хьюз хогшил хөрөнгөө удирдан хөтлөх ажлыг хэд хэдэн бүлэг хүнд хуваасан байв. Үүний нэгийг дээр нэгэнт өгүүлсэн Лоуренс Хайлэнд толгойлдог юм. Электрон техник, нефтийн өрөм, бусад чухал бүтэгдэхүүний үйлдвэрлэлийг түүнд итгэн хариуцуулжээ. Лас-Вегасын мөрийтэй тоглоомын олз ашгийг Роберт Мэйхьюгийн даргалсан өөр нэгэн бүлэг удирдан явуулж байв. Эцэст нь эзний хавийн гурав дахь бүлэг байгуулсан нь эзний дотно шадар хүмүүс байв.

	Өөртэй нь адил эдгээр хүмүүс тун саяхан болтол далд байж, тэдний нэрийг ашиг завшаан хайгчдын өрөөнд огт мэддэггүй байлаа. Гэтэл сүүлд тодорсноор Хьюзийн их хөрөнгийг удирдах ихэнх үзүүр эдний гарт ирээд нийлдэг ажээ. Говард Эккерсли, Рой Кроуфорд, Жон Холмс, Лэйвэр Майлэр, Жорж Дрэнком нар Хьюзийн элдэв ажлыг хийж хувийн нарийн бичгийн дарга, бие хамгаалагч, тогооч, түүний ажлыг удирдан хийгчид байжээ. Тэд цөмөөрөө мормончууд хэмээх шашны бүлэгт багтаж байсан бөгөөд маш чанд хатуу журамтайгаараа алдаршсан байдаг юм. 

	Мормончууд архи уудаггүй, тамхи татдаггүй, ажил хэрэгт үнэнч шударга, цэвэрч нямбай гэж зард гарчээ. Мормон шашин олон авгай авахыг зөвшөөрдөг ч гэсэн энэ байдал өвгөрсөн Хьюзийг таван мормонд ойртуулсан гэж болохгүй юм. Хэнд ч итгэдэггүй Хьюз шударга мормончууд түүний долларт шунах байх гэж бодсон бололтой.

	Хьюзийн эзэнт улсын бусад албат нартай жишихэд таван мормон хүний гарцаагүй эрх ямба нь тэд сүүлийн жилүүдэд эзэнтэйгээ шууд харилцаж байсан эгэл хүмүүс байсанд орших юм.

	Тэд л хамаг хэргийн хутгуур болж, Хьюзийн вант улсын эрх баригчдын дотор түүний өвийг залгамжлахын төлөө, эзнээ бурхан болсны дараа түүний сая сая хөрөнгийг хэн авах талаар жинхэнэ зодоон эхэлсэн явдлыг эзэндээ дуулгасан нь бүх зүйлээс илт болсон билээ. Ингэхдээ мормончуудын онцгой дургүйг Мэйхью хүргэсэн бөгөөд энэ хүн бол Хьюзийн хамгийн сүүлчийн итгэлт хүн байсны дээр Лас-Вегасын бүх газруудыг удирдах итгэлийг эзнээсээ хүлээсэн зайтай эр байжээ.

	Энэхүү Мэйхью бол маш онцлогтой хүн байсныг хэлэх хэрэгтэй. Урьд холбооны тагнан мөрдөх товчооны туршуул явсан энэ хүн муухай догшин авир, төмөр нударгаараа зард гарч, юу ч бодолгүй нударга зангиддаг байсан бөгөөд маш олон янзын үүрэг биелүүлж явлаа. Дэлхийн хоёрдугаар дайны жилүүдэд сөрөг тагнуулын газарт ажиллаж, Францад элдвийн хар хэрэг үйлдэхэд оролцож, дараа нь хуульч, зарлалын эзэн, янхны газруудад хүүхнүүд нийлүүлэгч болж үзжээ. Холбооны мөрдөн тагнах товчооны тагнуулчдын дотор гар буугаар мэргэн бууддагаараа алдаршсан онцгой нэр хүнд олж авсан байна.

	Лас-Вегаст Хьюзтэй уулзсан Мэйхью түүний хамгийн итгэмжит хүний нэг болж, өөрийнхөө өмнө нээгдсэн боломжийг нэн даруй ашиглаж эхэлсэн юм. Роберт Мэйхьюгийн хадгаламжийн мөнгө сүүлийн жилүүдэд маш хурдан өсөн нэмэгдэж, Хьюзээс илэрхий олгож байсан цалин пүнлүүнээс хамаагүй ихээр давсан бөгөөд эзнээс нь түүнд олгож байсан цалингийн хэмжээ Америкийн Нэгдсэн Улсын ерөнхийлөгчийн цалингаас хоёр дахин давж, жилд 500 мянган доллар болж байжээ. 

	Атаа хар нь буцалсан таван мормон хүн урьд нь ч эзэндээ түүний хайртай хүн сангийн мөнгө завшиж байгааг харуулах гэж оролдсон авч хэнд ч итгэж үзээгүй Хьюз энэ удаад ч хүний үг сонсохыг хүсэхгүй байжээ. Хьюз «Цөл» хэмээх зочид буудлын дээвэр дор цор ганцаараа нуугдаж аваад Лас-Вегасын хамаг ажил хэргээ Мэйхьюд даалгаснаар барахгүй, өөрийнхөө эрхэм биеийг сахиж хамгаалах үүргийг түүнд даалгасан байна. Хьюзийн өрөөний үүдний дэргэд зогсдог бадируун сүрлэг залуус, эзний хувийн бие хамгаалагчид, жолооч, утасны хүүхнүүд, тэр ч байтугай хувийн үсчин нь цөмөөрөө Мэйхьюгийн хүмүүс байлаа.

	Гэвч түүний хэрэг явдал муугаар эргэж, аюул занал нэмэгдсээр байжээ. Балмад явдалтны ер бусын ховдог шунахай зан улам газар авч байгааг харуулсан үнэмшихүйц баримт сэлтийг мормончууд цуглуулж амжсан байна. Тэрээр Хьюзийг нас барвал түүний бүх зүйлийг гартаа оруулж авах байр суурийг бэлэн болгож авчээ.

	Хьюз бараг хавханд ороод байгаагаа илрүүлэхдээ дагжин сандарчээ. Ингээд л оргон зугтаах төлөвлөгөө боловсруулсан ажээ. Харанхуй болохтой зэрэг Мэйхьюгээс айж, түүнийг үзэн яддаг шадар мормончууд эзнээ ес дэх давхраас гал сөнөөх шатаар буулгаад гэрлийг нь асаагаагүй тэргэнд суулгаж, нисэх онгоц хүлээж байсан буудал руу аваачсан байна. Маргааш нь Мэйхьюгээс холдож амжсан Хьюз Багамын арал дээрх сайн хамгаалалттай байрнаасаа Лас-Вегас руу утасдаж, Мэйхьюг ажлаас нь халсан тухай мэдэгдсэн байна.

	Гэвч зальтай эрийг тийм ч амархан цааш нь харуулчхаж болсонгүй. Тэрээр утсаар хэлсэн үг бол хуурамч бөгөөд Хьюз үхдэгийн даваан дээр байгаа учраас бүх хэргийг Мэйхью удирдах болно гэж мэдэгдсэн байна. Хьюз түүнийг халснаа баталсан баримт бичигт өөрөө гарын үсэг зураад Невада муж улсын захирагчид илгээсэн юм. Мэйхью ч энэ дайралтыг няцааж гарын үсэг таньдаг мэргэжилтнийг олж, түүнд баахан мөнгө атгуулаад Хьюзийн гарын үсэг хуурамч гэдэг баталгааг түүнээс гаргуулж авчээ. Хьюз биеэрээ Лас-Вегаст хүрч ирээд заавраа нотолж харуулах хэрэгтэй гэж Мэйхьюгийн хүмүүс шаардахад эзэн ухаалгаар татгалзсан байна.

	Энэ тулалдаан олон долоо хоног үргэлжилж, адаг сүүлдээ Мэйхью бууж өгөхөд хүрчээ. Ингэж ухарсан явдал хамаагүй зугтаад алга болохтой төстэй зүйл огт үгүй байв. Тэрээр Хьюзийн пүүсээс зайлахдаа өөртөө маш ашигтай болзлыг гаргаж, олж цуглуулсан хөрөнгөө бүр ч арвижуулах, хувьдаа наймаа худалдаа эрхэлдэг болно гэж мэдэгджээ.

	Ер гарч байгаагүй хэрээс хэтэрсэн хачин баримт байгаа биз дээ? 

	Арай ч тийм биш. Америкийн тэрбумтан нарын бүхий л түүхэнд гэмт хэргийн шалтгааныг судлах ухааны сурах бичигт ороход бүрнээ тохирох тийм зүйл багагүй бий. 1970 оны адгаар Хьюзийн эзэнт улсын дотор болсон энэ зүйл бол нэг савд хийсэн олон аалз хоорондоо уралцсан тухай сэдэвтэй нэг ярианы ганц хувилбар болохоос хэтрэхгүй юм.

	Хьюз орчин үеийн Америкт байж болохуйц тийм хүчирхэг зүйлийн таазанд хүрч чаджээ. Гэвч таазанд удаан тогтох хэцүү, ялаа ч гэсэн ядраад нисдэг шүү дээ. Тэрбумтанд өв залгамжлах хүн байхгүйгээс болоод ч Хьюзийн асар их баялаг баттай биш гэж хэлж хараахан болохгүй билээ. Түүний бий болгосон бүхэн ул сууринаасаа ганхдаг учраас л тэр баялаг баттай биш юм. Хьюз бол гэдсээ юу дайралдсан болгоноороо, загас бол загасаар, чулуу бол чулуугаар дүүргэх гэж яарч байдаг тэнэг бөгөөд ховдог шувууг санагдуулж байна. Өчигдөр нефтийн цооног, холливудын кино тавьж, өнөө болоход электрон техник, мөрийтэй тоглоомын газар, нисэх онгоцны үйлдвэр, маргааш гэхэд юу болдог бол? Маргааш зайлж гарах аргагүй, гарцаагүй сүйрэл хүлээж байна.

	Хьюз хэмээх нэртэй Америкийн биед шигдсэн өөдгүй ур булууны тухай энд ийнхүү дэлгэрэнгүй өгүүлсний учир бол гагцхүү Хьюзийн баяжсан түүх орчин үеийн Америкийн их ашиг хонжооны хувьд, дээрэмчнийг үйлдвэрийн эздээс, жинхэнэ ажил хэрэгч зүйлийг гэмт хэргээс хэн ч ялгаж чаддаггүй тийм ашиг хонжоо харагчдын тухайд адилхан байдгаас ийнхүү өгүүлэв.

	Хьюзийн тэрбум тэрбум хөрөнгөний түүх ийм буюу. Зарим нь түүнийг энэ хүн бол нууцат хүн гэнэ. Зарим нь заваан бүдүүлэг гэнэ. Аль алиных нь зөв байх. «Мөнгө гэдэг үнэртдэггүй» гэж ярьцгаадаг. Хьюзийнх бол үнэртдэг билээ. Үнэртэхдээ муухай явдал, завхай зандан, ялт хэрэг, цусаар үнэртэж байна.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)



	




	ЗОХИОГЧООС

	Монголын уншигчдад толилуулан буй энэхүү номд зохиогч Америкт хэд хэдэн удаа аялан очих үедээ үзэж харж байсан өнөөгийн Америк орны тухай, хэдийгээр энгийн нүдээр ялган танихад хэцүү боловч асар их эрх мэдэлтэй байдаг хүмүүсийн тухай өгүүлэх болно.

	...Цаг хугацаа хурдан өнгөрөх юм. Тэр нь нарийн ажиглавал эрин үеүдтэй үнэхээр шууд холбоотой боловч асуудал, эрин үед үл хамаарах туйлын үзэгдэл мэт санагдана. Учир нь гэвэл хүн төрөлхтөн хөгжин дэвшихийн хэрээр цаг хугацаа товчлогдож, түүний явц бидний харсаар байтал тийрэлтэт хөдөлгүүрээр жолоодогдох мэт хурдсан байна. Өнөө үед нэг жилийн дотор болж өнгөрч байгаа үйл явдал үүнээс жаахан өмнө бол арван жилийн дотор, зарим нь зуун жилийн дотор ч бараг багтахгүй байх сан билээ.

	Энэхүү ном орос хэлээр анх хэвлэгдэн гарснаас хойш тийм ч удаагүй байна. Гэвч одоо монгол уншигчидтай уулзахаар бэлтгэж байгаа болохоор зохиогч өнгөрсөн энэ хугацаанд юу өөрчлөгдөв гэдгийг хэлэх ёстой. Номонд орсон зарим баатрууд таалал төгсөж, нөгөө зарим нь улс төрийн тавцангаас зайлуулагдаж, өнөөдөр вашингтоны «засгийн эрх мэдэл» барилцан байгаа шинэ хүмүүсээр солигджээ. Зарим нь нэр төрөө алдаж, вашингтоны гадаад засал өөрчлөгдөн, вашингтоны улс төрийн жүжиглэлд өчигдөрхөн гол үүрэг гүйцэтгэж байсан хүмүүс өөрийн эрхгүй алс бөглүү мужуудад зайлуулагджээ. Гэтэл нөгөө зарим нь бөглүү мужаа Цагаан байшингийн тасалгаагаар сольж амжсан байна.

	Тэглээ ч гэсэн зарим гадаад төрх байдал нь өөрчлөгдөж, хүмүүс нь халагдаж, солигдсон ч тэндхийн гол зүйл чухал холбогдлоо өчүүхэн ч алдаагүй, өөрчлөгдөөгүй хэвээр байгаа учир энэ номоо монгол уншигчдад толилуулахдаа зохиогч миний бие зориг алдаад байх юм алга аа.

	Хол газар явгаар буюу мориор аялагч хүний замд нэг хэсэг мод, сөөг өнгөрөхөд дахиад л мод, сөөг гарч ирж, дов толгод, гол мөрөн олныг өнгөрөөх боловч олон өдөр яваад ирэхийн цагт байгалийн тэр байдал нүдний өмнө нэгэн л хэвээр давтагдан байдаг шүү дээ. Ингэхлээр эцсийн эцэст асуудлын мөн чанар ганц нэг хүнд байдаггүйн нэгэн адил ганц нэг модонд байдаг биш байх нь ээ. Асуудлын мөн чанар түүнээс том зүйлд, чухал зүй тогтол, ерөнхий дүр зурагт байдаг ажээ.

	Энэ ном уншигчийн гарт анх очиж байх үед Далласт алагдсан америкийн төрийн тэргүүн Жон Кеннедийи халаанд гарч ирсэн Линдон Жонсон Цагаан байшинг эзэгнэж байлаа. Засгийн эрхэнд гарах гэж олон жил тэмүүлсэн, эрх тушаалд хязгааргүй шунагч Жонсон Америкийн түүхэнд түүний хамгийн алдартай ерөнхийлөгч болно гэж мөрөөддөг байлаа. 1969 оны намрын хуучаар би тэр үед ерөнхийлөгч агсан Жонсоны мэдэлд байсан Техас дахь хөдөө аж ахуйн фермд хүрэлцэн очсон юм. Эрт өтөлсөн, ядруу биетэй, цог нь буурсан нүдтэй хүн намайг угтан уулзсан билээ. Тэр хүн Жон Кеннедийн нэгэн адил Цагаан байшинг сайн дураараа орхиж яваагүй боловч хэрэв АНУ-ын 35 дахь ерөнхийлөгч Жон Кеннеди энэ номд учрыг нь өгүүлэх хуйвалдаанаар засгийн эрхнээс зайлуулагдсан бол Линдон Жонсон Вьетнамд хийсэн түрэмгий дайны цуст ажиллагаанд түүнийг түлхэн оруулсан алдааныхаа золиосонд зайлуулагдсан билээ.

	Цагаан байшинд Линдон Жонсоны халаанд Ричард Никсон гарч ирэв. Никсон түрүүчийнхээ хүний адил эрх тушаал эзэмших дээгүүр төлөвлөгөөтэй байсан болохоор өмнөх хоёр ерөнхийлөгчөөсөө илүү амжилт олно гэдэгт итгэж байсан юм. Гэвч энэ номд өгүүлснээс арай хожим болсон ч гэсэн дахин улс төрийн сүйрэл болсон бөгөөд тэр нь Никсонтой бүр ч шууд холбоотой байлаа.

	1974 оны наймдугаар сарын 9-ний тав дахь өдөр билээ. Америкийн Нэгдсэн Улсын 37 дахь ерөнхийлөгч Ричард Никсоны хувьд тэрхүү тав дахь өдөр үнэхээр ёрын өдөр болсон юм. Тэр бол түүний албан тушаал дэвших, унахыг заасан хамгийн ёрын өдөр байлаа. Тэр өдөр түүний ерөнхийлөгчийн албан тушаал нэр төргүй дууссан юм. Тэр өдрийн орой Никсон засгийн газрын хуралдааны танхимд орж иржээ. Тэнд сайд нар, сенат ба төлөөлөгчдийн танхимын удирдагчид цугларсан байлаа. Никсон бөгтийн, зовуурьтайяа инээмсэглэн ширээний хажуугаар явж, түшлэгтэй сандал дээр суужээ. Эзлэн суухын төлөө олон жилийн турш юу ч хийхээсээ буцахгүй байсан тэр сандал дээрээ сүүлчийнхээ удаа суусан нь тэр ажээ. Ерөнхийлөгч удтал юу ч хэлж чадахгүй шаналан суужээ. Дараа нь тэр зангирсан хоолойгоор: «Намайг ямар хувь заяа хүлээж байгааг би цөмийг мэдэж байна. Би тэмцлээс зайлсхийх гэсэндээ биш, харин ерөнхийлөгчийн албан тушаал бол ямар ч хүнээс дээгүүрдсэн зүйл мөн гэдэг санааны үүднээс ерөнхийлөгчийн албан тушаалаас огцрохоор шийдэв. Улс орон маань хагаралтай байх явдлыг би хүлцэн тэвчиж чадахгүй» гэжээ.

	Үгийн их мастер Никсонд үндэстний нэгдэл гэж хоосон хашхирахаас цаашгүй байжээ. Улс төрийн их бодлоготон тэр хүн энэ удаа ч практик чанарын асуудлыг удирдлага болгон ярьсан байна. Никсон уг хуралдаанаас өмнө олон өдрийн турш конгрессоос ерөнхийлөгчийг огцруулах тухай санал хураахад хүрвэл найдвар тавьж болох эсэхийг мэдэхийн тулд төлөөлөгчдийн болон сенатын танхимын гишүүдийн саналыг тоолж, цэгнэн үзжээ. Дараа саруудад нь түүний дотнын туслагчдын нь ярьж байснаар, Никсон бүх ажлаа орхин Цагаан байшингийн Зууван хэлбэртэй танхимд олон цагаар сууж, өврийнхөө дэвтэрт олон хүний нэр, тоо жагсаан, нэг найдвар тавин, нэг сэтгэлээр унан байжээ. Конгрессын гишүүн бүрийн байр суурийг тэр олон удаа бодож үзжээ. Тэгээд Никсон эцсийн эцэст Цагаан байшинд үлдэхийн тулд сенатад ч, төлөөлөгчдийн танхимд ч зохих тооны олонхын санал авч чадахгүй юм байна гэсэн сэтгэл гонсойм дүгнэлт хийжээ.

	Ерөнхийлөгчийн албан тушаалыг сайн дураар орхихоор шийдсэнээ цугларагсдад мэдэгдээд, хагас цагийн дараа телевизээр үг хэлж, өөрийн шийдвэрийг зарлан мэдэгдэх болно гэж Никсон хэлжээ. Америкт их шуугиан дэгдээсэн «Сүүлчийн өдрүүд» гэдэг номыг зохиогчид, дараа нь юу болсныг бичихдээ: 

	 

	«Ерөнхийлөгчийн хоолой нь сөөнгөтөж, нүдэнд нь нулимс цийлгэнэн, тасалгаанд чив чимээгүй болсон байлаа. Ерөнхийлөгч тойрон зогсох хүмүүсийн дундуур өнгөрч гарах хаалга руу зүглэсэн боловч хаалгаа ололгүй зогсосхийн яах ч учраа олохгүй эргэн тойрон ажиглан харав. Нууц албаны төлөөлөгч түүнийг гараас нь хөтлөн хаалгаар гарч хажуугийн өрөөнд оруулав.

	— Би салхинд цохиулсан бололтой. Хамар битүүрээд, нэг л биш гэж тэр хажуугийн өрөөнд нь хүлээж байсан хамгаалах албаны даргад хэлж байлаа. Никсон биеэ барьж чадахгүй цурхиран уйлж байсан бөгөөд хамгаалах албаны офицер түүнийг Зууван хэлбэртэй танхимд дагуулан оруулж, хаалгыг нь битүүлэн хаалаа. Ерөнхийлөгчийг телевизээр үг хэлэхэд нь бэлтгэх ёстой нүүр засагчийг тэнд авчирсан байлаа. Гэвч ерөнхийлөгч цурхиран уйлж бие нь чичрэн байснаас нүүр засагч юу ч хийж амжсангүй. Никсон арай гэж биеэ тайвшруулан, АНУ-ын ерөнхийлөгчийн хувиар америкчуудын өмнө сүүлчийн удаа харагдахын тулд телевизийн нэвтрүүлэх ширээнээ суужээ» 

	 

	гэжээ.

	Иймэрхүү маягаар бичсэн зүйлс Америкт сүүлийн жилүүдэд их гарсан билээ. «Уотергейтийн шившигт явдлын» өдрүүдэд ерөнхийлөгч Никсон юу гэж ярьж байсан, уг явдлыг түүний гэр бүлийнхэн юу гэж үзэж байсан, түүний сайд, туслагчид ямархуу байдалтай байсан гэх зэргээр авах, хаях юмгүй олон зүйл бичсэн байдаг. «Уотергейтийн шившигт явдлын» олон өрнөлүүдийн тухай багагүй бичсэн байх боловч америкийн төрийг донсолгосон тэрхүү дотоод улс төрийн гүн гүнзгий хямрал гарах болсны учир, түүний жинхэнэ шалтгааны тухай америкийн хөрөнгөтний утга зохиолд огт бичихгүй, бичсэн ч тун бүдэг байдлаар бичиж байгаа юм. Гэтэл АНУ-ын улс төрийн түүхэнд анх удаа ажлаа хийж байсан ерөнхийлөгчийг огцруулах болсны жинхэнэ шалтгаан нь ерөнхийлөгч америкийн хуулийг зөрчсөн явдал биш болох нь үнэхээр мэдээж хэрэг билээ. Сүүлийн арваад жилд иймэрхүү явдалд, бүр улс төрийн шившигт түүхэнд нэр нь холбогдолгүй өнгөрсөн нэг ч ерөнхийлөгчийг нэрлэн хэлэхэд хэцүү юм.

	Америкийн улс төрийн амьдралын хувьд «уотергейтийн хэргийн» цаана эрх зүй зөрчсөн ер бусын явдал байсан билээ. Түүний шалтгаан үлэмж гүнзгий бөгөөд тэр нь ихэнхдээ АНУ-ын хүчирхэг, нөлөө бүхий хүчнүүдийн хооронд болж байдаг хурц тэмцэлтэй үндэс холбоотой юм.

	Та бүхэн энэхүү номыг уншаад тэдгээр хүчний тухай, мөнгө, эрх мэдлийн төлөө тэд хэрхэн тэмцэлдэж байдаг тухай зарим зүйлийг олж мэдэх болно. Далдын тэр хатуу ширүүн тулаан хэрхэн Жон Кеннедийн амь насанд хүрсний шалтгаан, хуйвалдаан гаргах гол гогцоо болж өгснийг та бүхэн олж мэдэх болно. Ричард Никсоныг улс төрийн талаар устгасан хүч бол далласын аллагын цаана нуугдан, засгийн эрхийн төлөө амь өрсөн тулалдаж байсан тэр л хүч байсан гэж хэлэхэд би үнэн байдлаас огтхон ч гажсан болохгүй билээ. Гагцхүү өөр нөхцөлд, өөр хэлбэрээр, өөр хүмүүс оролцон улс төрийн жүжиг л давтагдаж байна гэсэн үг.

	Америкийн үйлдвэр - санхүүгийн том эздийн хэт даварсан, тодорхой бүлгийн санаанд таалагдаагүй Жон Кеннедид тохиолдсоны нэгэн адил өөрсдийн олз ашгийг зэвсэглэлээр хязгааргүй хөөцөлдөх явдалтай холбогчид өнөөгийн дэлхий дахины бодит байдлын улмаас Ричард Никсоны улс төрийн чиг шугамыг улайран эсэргүүцэх болсон юм. 1963 онд болсны нэгэн адил 11 жилийн дараа Никсоны төлөөлсөн калифорнийн банкны эзэд улсаас дэндүү их хишиг хүртэж байна, өөрсдийгөө бага хувь авч байна гэж үзсэн монопол бүлгүүд энэ удаад АНУ-ын 37 дахь ерөнхийлөгчийг засгийн эрхээс огцруулахын тулд улс төрийн хуйвалдаан зохион байгуулсан юм. Нөхцөл байдал, оролцсон хүмүүс нь өөрчлөгджээ. Харин америкийн улс төрийн үйл явцын зүй тогтол, том капиталын эздийн хэрэглэдэг арга нь хэвээр үлджээ. Монголын уншигчид далласын хуйвалдаанд зориулсан энэ номын хуудаснуудыг уншиж үзээд Жон Кеннедийг алсан хэрэг, Ричард Никсоныг засгийн эрхээс зайлуулсан явдал хоорондоо адил төстэй болохыг дорхноо ойлгож мэдэх болно.

	1963 оны намар Техас муж улсын санхүүгийн төвд ерөнхийлөгч Кеннедийг алсан явдал бол гунигт явдлын төгсгөл байснаасаа илүү америкийн улс төрийн цаад талд энэ орны хүчирхэг, нөлөө бүхий хүчнүүдийн хооронд болж байсан хайр найргүй, ширүүн тэмцлийн эхлэл байсан юм. Америкийн Нэгдсэн Улсын 35 дахь ерөнхийлөгчийг Цагаан байшингаас хүчээр зайлуулсан явдал бол дараагийн жилүүдэд нь улам хурцдаж, өнөөгийн өдөр хүртэл үргэлжилсээр байгаа тэрхүү тэмцлийн зөвхөн анхны алхам, анхны дээд туйл төдий юм. Та бүхний унших гэж байгаа энэхүү номд бичсэн энэ нэгэн үйл явдал бол зөвхөн болж өнгөрсөн түүх биш, харин тэрхүү үйл явдлын гинжин холбооны анхны гогцоо нь байгаа бөгөөд сүүлчийн гогцоо нь хараахан хийгдээгүй байна.

	АНУ-ын монопол хөрөнгөтний эрх ашигт үнэн, итгэлтэй зүтгэж байсан Жон Кеннеди, Ричард Никсон хоёр улс төрийн бодлоготны сайн санааны үүднээс биш, харин олон улсын тавцан дээр бий болсон бодит байдал, хүчний байрлалыг бодитойгоор үнэлэн үзэх гэсэн эрмэлзлийн үүднээс хийсэн алхам болох олон улсын түгшүүртэй байдлыг намжаахад чиглэгдсэн тэдний алхмуудад дургүйцсэн явдал тэднийг засгийн эрхээс зайлуулахад хүргэсэн улс төрийн хуйвалдаан хийхийн нэг чухал шалтгаан байсан бол түүнээс дутуугүй өөр нэг чухал шалтгаан бол америкийн капиталын хүчирхэг монопол нэгдлүүдийн хооронд үхэх, сэхэхээ үзэлцсэн хурц өрсөлдөөнт тэмцэл байсан билээ.

	Төрийн аппаратад чухал албан тушаал эзэлсэн хүмүүст чухал давуу тал олгодог юм. Америкийн Нэгдсэн Улсын ерөнхийлөгчид өөрийн өндөр байр суурийг тодорхой хүчинд зориулах үүрэгтэй байдаг нь жам билээ.

	Өнөөгийн Америкийн Нэгдсэн Улсад улс төрийн тэмцэл хийхэд асар их хөрөнгө шаардагдаж байна. Олон арван сая долларт хүрдэг сонгуулийн кампанийн өртөг нь ерөнхийлөгчийн албан тушаалд горилсон этгээдүүдийн амин хувийн хөрөнгөөс төдийгүй, засгийн эрхэнд ээлжлэн орж байдаг бүгд найрамдах болон ардчилсан намуудын хөрөнгөнөөс давж байдаг. Том капитал эзэмшигчдийн зүгээс олон саяын их өглөг авахгүйгээр АНУ-ын нэг ч улс төрийн кампани амжилттай явуулах боломжгүй юм. Сонгуулийн тэмцэлд улс төрийн авьяастнууд ялахаасаа илүү өнөөдрийн Америкт сая сая доллароор тооцогдох хамгийн их хөрөнгөтэй тал нь ялах явдал жам болжээ. Чухам тийм учраас АНУ-ын сонгогдсон ерөнхийлөгч бүрийн ар талд шадар хүнээ дэмжихэд мөнгө хайрлахгүй үйлдвэр - санхүүгийн тодорхой бүлгүүд зогсож байлаа.

	Жишээ нь бостоны мундагчуудын нэг болох эцэг Жозэф Кеннедийн хуримтлуулсан асар их хөрөнгөн дээр суусан Жон Кеннеди - засгийн эрхийн төлөө тэмцэхдээ зөвхөн өөрийн капиталд төдийгүй, Уолл-стритийн банкнуудын санхүүгийн өгөөмөр дэмжлэгт тулгуурлаж байв. Цагаан байшинд түүний халаанд гарч ирсэн Линдон Жонсон Техасын үйлдвэр, банкны эздийн хамгийн баян нэг нэгдлийн эрх ашгийг Вашингтонд төлөөлж байлаа. Калифорнийн банк, аж үйлдвэрийн эздийн өөр нэг хүчирхэг монопол нэгдлийн толгойлогчид олон арван сая доллар мэдэлд нь шилжүүлсний ачаар Ричард Никсон дэвшин гарч ирсэн байна. Хэрэв хэд хэдэн шалтгааны улмаас Нэгдсэн Улсын Өмнөд мужуудын тэрбумтнууд болон Уолл-стритэд тэргүүлэх хүчний нэг болж байгаа Рокфеллерийн гэр бүлийнхэн Картерийг сонгохоор хүчээ нэгтгээгүй сэн бол АНУ-ын 39 дэх ерөнхийлөгч Жеймс Эрл Картер хэзээ ч улс төрийн хувьд далдаас өндийн босож чадахгүй байх байсан.

	Америк улсын мөнгөний хаадын засгийн эрхийн төлөө тэмцэлд АНУ-ын голлох монопол нэгдлүүдийн хоорондын хурц ширүүн өрсөлдөөн олон зүйлийг тайлбарлаж өгнө. Тэд ангийнхаа нийтлэг эрх ашгийн үүднээс нэгдсэн боловч цэргийн захиалга олж авах, америкийн хилийн чанад байр суурьтай болох, тэдний эрх ашгийг хамгийн сайнаар хамгаалах боломж олгодог засгийн газрын аппаратад албан тушаал олж авах зэрэг улсаас хамгийн их хишиг хүртэхийн тулд хоорондоо амь өрсөлдөн хэмлэлддэг юм.

	Америкийн монополын «Уолл-стритийн бүлэглэл» хэмээн нэрлэгдэх болсон улс орны зүүн хойд нутагт байдаг хэд хэдэн гэр бүл олон арван жилийн турш америкийн эдийн засаг, улс төрийг дангаар ноёрхож байлаа. Морган, Рокфеллерийнхан, Дюпон, Меллоныхан, Форд, Гарриманыхан улс орны эдийн засгийн бүх амьдралыг гартаа атгаж, ерөнхийлөгчид, сайд нар, мужийн дарга нар болон элчин сайдуудыг өөрсдийн үзэмжээр томилдог байв. Тэдгээр гэр бүлийнхний үйл ажиллагааны тухай их бичсэн байдаг билээ. Энэ номыг зохиогч би хүртэл «Америкийн далдын хаад ноёд» гэдэг номдоо тэдний тухай бичсэн юм.

	Гэвч сүүлийн жилүүдэд Калифорни, Техас болон Чикаго, Кливлендийн тэрбумтнууд болох монопол шинэ нэгдлүүд тайзан дээр гарч ирлээ. Цэргийн захиалга болон нефтийн гүйлгээнээс хагартлаа баяжсан тэд олз ашигт ч, улс төрийн эрх мэдэлд ч өөрсдийгөө оролцуулахыг шаардах болсон юм. Америкт нэрлэдгээр «хуучин», «шинэ» мөнгөний туламнуудын хоорондын тэмцэл Америкийн улс төрийн олон үйл явдлын хөдөлгөгч хүчин болжээ. Техасын Даллас хотод Жон Кеннедийн алагдсаны дараа чухамхүү техасын нефтийн эздийн төлөөний этгээд болох Линдон Жонсон Цагаан байшинд түүний халааг авсан явдал тохиолдлын хэрэг гэж үү. Уолл-стритийн банкны эзэд, Техасын тэрбумтнууд, Калифорнийн цэргийн аж үйлдвэрийнхний хоорондын хурц ширүүн өрсөлдөөнт тэмцлийн үр дүнд калифорнийн Ричард Никсон дэвшин гарч ирсэн билээ. Өмнөдийн бас нэг этгээд болох Картер Цагаан байшинд суух болсон явдал бол мөн л Америкийн Нэгдсэн Улсын монопол махчдын хоорондын засгийн эрхийн төлөө догшин ширүүн тулалдааны илрэл мөн. Далласт гарсан буун дууг тохиолдлын явдал гэж үзэж болохгүй нь ийм учиртай билээ. Тийм ч учраас «Тэрбумтан ноёд» гэдэг номд өгүүлсэн зүйлс америкийн улс төрийн амьдралын зальжин сүлжилдээг сайн ойлгоход нь монголын уншигчдад туслах ёстой юм.

	Харин яагаад «Тэрбумтан ноёд» байдаг бил ээ?

	Олон жилийн турш дэлхийн том хөрөнгөтний нэрсийн жагсаалтад нэр нь бичигдсэн нефтийн хаан Жан Поль Гетти надтай уулзах үедээ:

	— Америкт намайг хэн гэж нэрлэдгийг мэдэх үү? хэмээн асууж байсан юм. Тэгж асууж байхдаа тэр завшигч этгээдийн ихэвчлэн хүйтэн хөндий байдаг царайд нэрд гарсандаа сэтгэл хангалуун байгаа байдал тодорч, онигор хурц нүд нь гялалзан: Тэрбумтан ноён!!! гэдгээ нууж ч чадахгүй байлаа.

	Надтай ярилцагч хүнд тэр нэр хамгийн их хүндэтгэлтэй, хүслэнтэй зүйл болохыг түүний ярианы өнгө, биеийнх нь бүх гадаад төрх байдал барин тавин илтгэн харуулж байлаа. Түүнд энэ орчлон хорвоод байдаг хүний ёсны хамгийн дээд, хамгийн зоригтон, хамгийн сайхан буюу хамгийн авьяастны алдар цол шагналаа ч гэсэн, сайхан эмэгтэй болон ер хайр дурлалын эрхэм нандиныг амсах хувь заяа ногдлоо ч гэсэн «Намайг Тэрбумтан ноён гэж нэрлэдэг юм» гэдэг үгийг цээжээ ханхайлган, чанга дуугаар хэлж байхад нь төрсөн шиг тийм хязгааргүй их аз жаргал, баяр бахдалыг илтгэсэн сэтгэгдэл түүнд төрөхгүй биз хэмээн санагдаж байлаа.

	Гэвч энэ номд өгүүлэх Поль Гетти, Гарольд Хант, Говард Хьюз, Чарльз Торнтон нар бол тохиолдлоор асар их хөрөнгийн эзэд болсон ерийн нэг урагштай ажиллагаатай азтан биш, харин нийтлэг үзэгдэл мөн. Тэдний хэн нь ч өнөөгийн Америкт нийтлэг болсон бөгөөд түүний амьдрал, улс төрийн бодлогод багагүй үүрэг гүйцэтгэж байдаг шинэ үеийн баячуудын төлөөлөгчид мөн. Хөрөнгөтний суртал нэвтрүүлэг «Мөн ч амьдарч чадаж байна шүү!» гэдэг бэртэгчдийн хэзээний атаархуу занг өөгшүүлэн мөнгөний туламнуудыг чадмагаар өнгөлөн гоёж ярьж байдаг юм. Тийм болохоор тэдний хүн нэг бүрийн тухай ярина гэдэг бол аль нэгний нь намтар түүхийг ярина гэсэн үг биш, тэгэх тусмаа асар их хөрөнгө баялаг, түүний эздийн талаар Өрнөдөд ихэд шагшин магтаж ярьдаг явдлыг дэвэргэнэ гэсэн үг биш ээ. Энэ номд дүрүүдийг нь маш тодорхой төлөөлөн харуулсан тэрхүү шинэ маягийн баячууд болох энэ бүх «Тэрбумтан ноёд» л өнөөдрийн Америкт засгийн эрхийг булаан эзэгнэж байна. Тэдний эрх ашиг Вашингтоны улс төрийн чиг шугамын олон янзын дэгэн догон үзэгдлээр цухалзан гарч ирж байдаг юм. Тэдний тухай ойлгоц авна гэдэг бол өнөөгийн америкийн төрийн механизмыг далдуур хөдөлгөн буй тэрхүү хүчийг тодорхой олж харан, түүний чадал, сул дорой талыг мэдэж авна гэсэн үг билээ.

	Эцсийн эцэст Поль Гетти, Гарольд Хант, Говард Хьюзын аль аль нь өнөөдөр амьд биш байгаа явдал ч тийм чухал биш юм. Тэдэнд шингэсэн шинж төрх өнөөдрийн Америкт урьдын адил нийтлэг хэвээр байгаа юм. Өнөөдөр Геттийн эзэмшлийг Жан Поль биш, харин таалал төгссөн тэрбумтны хүү, түүний үе залгамжлагч Жорж толгойлж байгаа явдалд, эсхүл Хантын нефтийн эзэмшлийг Гарольд Хантын удам угсаа болох Ламар толгойлж байгаа явдалд ч хэргийн учир байгаа юм биш ээ. Тэд бол үе залгамжлуулсан хүмүүсийнхээ ажил үйлсийг зөвхөн үргэлжлүүлээд зогсоогүй, нийт хүний ёсны зан суртахууны ямар ч хэм хэмжээг үл ойшоогч өрөвдөх сэтгэлгүй, харгис хэрцгий, ичгүүр сонжуургүй тэр бүх эздийг төлөөлөн байгаа юм.

	Би 1977 оны намар Далласт очих үедээ баян техасынхны хөдөө аж ахуйн ферм болон дундад зууны үеийн английн шилтгээнийг марзан маягаар хосолсон гэрт нь Ламар Ханттай уулзсан билээ. Тэр уулзалтын үеэр төрсөн хачин сэтгэгдэл миний санаанаас гарахгүй байж билээ. Гадаад байдлаараа бол эцгийнхээ шинж төрхтэй огт адилгүй, дунд зэргийн насны, цэмцгэр маягийн хүн надтай ярилцан байлаа. Харин нүдээ анин бодтол өвгөн Хант нөгөө л ярьдаг өнгө, маягаараа, хамгийн гол нь нөгөө л сэтгэж боддог янзаараа авснаасаа босож ирээд надтай ярьж байна уу даа гэмээр санагдаж байв. Зөвхөн сэтгэж боддогоороо ч биш шүү.

	Би Далласт байхдаа сэтгэл донсолгосон хачин явдалтай бас тулгарч байсан юм. 1963 оны арван нэгдүгээр сарын 22-нд энэ хотод болсон үйл явдлын тухай цухас дурдсан зүйл ч Далласын түүхийн тухай нэг ч номд, хотын товч танилцуулгад ч байхгүй байв. Алагдсан ерөнхийлөгчид зориулсан хөшөө дурсгал ч Далласт байсангүй. Хүн амины хэрэг гарсан тэр газарт далласын нэгэн худалдаачинд зориулсан хөшөө босгосон байлаа. Дашрамд хэлэхэд хөшөө байгаа юм. Энэ нь тэнд саяхан барьсан зуун давхар асар том зочид буудал тэнгэр баганадан байлаа. Түүний эзэн бол... Ламар Хант юм. Хүн алсан хүн гэмт хэрэг үйлдсэн газар луутаа ямагт тэмүүлдэг гэсэн яриа байдаг билээ. Хантынхны нийтлэг шинж энүүхэн үл ялих явдлаар ч илрэн байгаа мэт санагдаж байлаа. Кеннедийн эсрэг хуйвалдаанд ичгүүр сонжуургүй шууд оролцсон Ламар Хант (энэ тухай уншигч эл номын хуудаснаас олж унших болно) чухамхүү гэмт хэрэг болсон тэр газар орлого бүхий шинэ үйлдвэрээ байгуулахаар сонгон авсан ажээ. Эцгийн нэр төртэй хүү мөн байгаа биз.

	Гетти, Хант хоёрыг бодвол Говард Хьюзэд үе залгамжлах хүн байгаагүй юм. Түүнээс болж «нууц тэрбумтны» талаар хачин янзын эмгэнэлт хошигнол гарсан юм. Түүний адайр, хачин зангийн тухай энэ номын түүнд зориулсан бүлэгт дэлгэрэнгүй өгүүлэх болно.

	20-р зууны хоёрдугаар хагаст байсан америкийн толгой баячуудын нэг болох Говард Хьюз сэрдэн хардахын өвчинд автаж, сүүлчийнхээ жилүүдэд хачин амьдарч байсныхаа нэгэн адил хачин байдлаар нас барсан юм. Тэрээр хэнд ч, ойр дотнынхоо хүмүүст ч үл итгэн, хүндээр өвчилсөн мөртөө хор өгнө гэж айгаад эмчээр эмчлүүлэхээс татгалзаж байв. Нууц байрандаа тэр үхсэн байлаа. Гэтэл тэр даруй түүний өвийг залгамжилна гэсэн хэдэн арван хүн гарч иржээ. Үр хүүхэдгүй тэрхүү тэрбумтныг 1976 оны дөрөвдүгээр сарын 5-нд нас барснаас хойш эхний зургаан сарын дотор барагцаалбал 2 миллиард 500 сая доллароор үнэлэгдэх өв хөрөнгийг нь өвлөх гэж дор хаяад 30 хүн «Хьюзийн гэрээсийг» америкийн шүүхэд ирүүлжээ. Тэр зальт этгээдүүд өвлөх эрхтэй гэдгээ батлахдаа, зарим нь тэрбумтны «бутач хүүхэд» байсан, арилжаа наймааны талаар түүний түнш нь байсан, түүнтэй хамтран ажилладаг байсан гэх буюу эмэгтэйчүүд нь болохоор цөм Хьюзийн сүй тавиагүй эхнэр нь байсан гэцгээжээ. Холливудын кино жүжигчдийн оддын аравт орох Тэрри Мур гэгч эмэгтэй Хьюзийг нас барахаас найман жилийн өмнө би түүнтэй нууцаар гэрлэсэн байсан юм гэж хэлэхэд, Хьюз хөрөнгөнөөсөө түүнд өвлүүлсэн гарын үсэг зурсан нь энэ гэсэн баримт бичиг үзүүлж байлаа. «Хьюзийн гэрээс» цөм худал болохыг шүүхийн магадлагчид дорхноо баталсан ажээ. Тийнхүү түүний хөрөнгөний хувь заяа одоо болтол шийдэгдээгүй бөгөөд тэр нь уг эзэмшилд багтсан цэргийн концерн нямбай ажиллан харилцах дансандаа сая саяар нь доллар оруулж байхад өчүүхэн ч саад болохгүй байна.

	Тэрбумын хөрөнгө эзэмшигчдийн хувийн чанарын тухай хөрөнгөтнийг өмгөөлөн хамгаалагчдын өчнөөн төчнөөн номд сүржин үгээр бичсэн байдаг тэр зүйл домог болохоос цаашгүй юм гэдгийг эзэнгүй эзэмшил байж байгаа явдал батлан харуулж байна. Бусдын хөдөлмөрийг завшигчдын авьяас билигт огт хамаарахгүй капиталист Молох3 л жам хуулиараа байж байгаа нь энэ юм.

	«Тэрбумтан ноёдын» тухай өгүүлнэ гэдэг бол хүмүүсийн тухай өгүүлэхээсээ илүү өнөөдөр капиталист ертөнцийн гол оронд ноёрхон байгаа ёс суртахуун, дэглэм журмын системийн тухай өгүүлнэ гэсэн үг ээ.

	Монголын уншигчдад толилуулан буй энэхүү сэдэв дээр ажиллаж байх үед, худгийн ёроолыг гартал усыг нь шавхахыг хичээн ажиллаж, ёроолдоо хүрлээ гэж бодон арай гэж амьсгаагаа даран, духныхаа хөлсийг арчин хартал ёроол нь дахиад л ус тунасан байдаг шиг юм санаанд орж байж билээ.

	Өөрөөр хэлбэл зохиогч энэхүү сэдвийг бүх талаар бичиж дуусгах зорилт тавиагүй юм. Гэвч нарийн төвөгтэй, зөрчилтэй энэхүү орныг, мөнгөний хаадын энэхүү улсын хүчирхэг эздийн ил, далд ажиллагааг судлан байсан жилүүддээ олж мэдсэн, далайн чанад аялж, нийгмийн янз бүрийн давхрааны америкчуудтай олон удаа уулзан ярилцаж байх үедээ үзэж харсан зүйл маань уншигчдад сонирхогдож ашиг тусаа өгвөл энэхүү худаг дээр дэмий ажилласангүй гэж үзэх болно.


 

	ЗОХИОЛЧИЙН СҮҮЛЧИЙН ТЭМДЭГЛЭЛ

	Уншигч нар энэ номын сүүлчийн хуудсыг эргүүлэхээс өмнө зохиолчийн бие бас хэдэн үг хэлж, уншигчдын анхаарлыг түр саатуулмаар бодогдсон юм.

	Америк бол нарийн ээдрээтэй улс орон. Том, олон янзын, харилцан адилгүй, олон давхраатай улс бөгөөд америкчууд өөрсдөө, тэр тусмаа гадаадынхан, ялангуяа америкийн нийгмийн олон хүнд бэрх асуудал, нийгмийн гэм согогийг аль хэдийнээ хол хаяж, зөвхөн түүхийн сурах бичгээс олж мэддэг болсон цоо ондоо ертөнцийн иргэдэд бол тэр бүр ойлгогдохгүй орон билээ. Зөвхөн үүгээр бодоход Америкийн тухай бичнэ гэдэг хэцүү хэрэг.

	Бас энэ сэдвээр маш их зүйл бичигдсэн болохоор хэрэг явдал үүгээр огтхон ч хөнгөрдөггүй юм. Дотроосоо ч, Твен, Лондон, Драйзер, Колдуэлл зэрэг хурц авьяастай, шударга зохиолчид америкийн тухай бичсэн. Манай улсын алдарт хүмүүс болох Горький, Маяковский, Ильф, Петров, Пильняк, Эренбург нар ч бичиж байлаа. Сүүлийн жилүүдэд ч энэ сэдвээр багагүй зүйл бичигджээ. Симонов, Стрельников, Кондрашов, Боровик, Стуруа, Колесниченко нар тус бүрдээ л өөрсдийнхөөрөө энэ тухай бичсэн юм.

	Гэлээ гэхдээ энэ сэдвийг та бүхний уншсан номын дараа ч нэлээд хэмжээгээр дууссан гэж үзэж болох байлаа ч нэгмөсөн дуусаж, гүйцсэн хэмээн үзэж хараахан болохгүй билээ.

	Зохиогчийн бие «Америкийг нээх» гэж оролдоогүйнхээ адил түүнийг бас «хаах» гэж бодоогүй юм. Гагцхүү «америк маягийн амьдрал» гэгчийг бүрэлдүүлдэг бас нэг талыг нь уудлан илрүүлж ингэхдээ энэ улсын амьдрал, улс төрийн бодлогод хүчин чадал, эрх ашиг, биеэ өргөмжилсөн байдал нь багагүй чухал нөлөөлдөг хэдхэн өрх айлын олон түмэнд төдийлөн их зарлан тунхагладаггүй үйл ажиллагааг нь харуулах гэж мэрийсэн билээ.

	Ийм тайлбар нь ердөө л энэ улсын хүчин чадал, сул тал, сүр, түүхэн сул дорой байдал, ард түмний нь авьяаслаг эрч хүч, түүнчлэн авьяас билиг, эрч хүчний аль аль нь илрэн гарч чадахгүй капиталист зөрчлийн мухардмал байдал, XX зууны хоёрдугаар хагасын Америкийн Нэгдсэн Улс хэмээн нэрийдэж буй тэрхүү учир нь олдмооргүй сүлжилдсэн нарийн төвөгтэй систем бол ерөнхий хуваариар амархан хэмжигдэх маш энгийн, нэг төрлийн хэмжигдэхүүн биш гэдгийг сануулсан хэрэг мөн.

	Ийм хуваарь ямар ч л гэсэн байгаа юм.

	...Уолл-стрит хэмээх алдарт гудамжны амтай нийлсэн Пэйн, Вильям-стрит гэдэг Нью-Йоркийн хоёр гудамжны буланд одоог хүртэл америкийн том баячуудын бэлгэ тэмдэг болон цаг үе, далайн шуурганаас болоод харлаж бараантсан, өнгөрсөн зуунд барьсан олон багана бүхий пагдгар намхан байшингуудыг түрж шахсан ган, шилээр бүтсэн далан давхар пирамид тэнгэр өөд цойлон дүүлсэн байдаг. Энэ барилга эндээ гайхуулсан, бараг хэр нь хэтэрсэн юм шиг харагддаг. Яг л найр наадмын ёсорхуу хувцас өмссөн намба төвшин эрхэмсэг хүмүүсийн дотор доогуураа алд дэлэм өргөн өмдтэй, үс толгойгоо бүрзийлгэчихсэн нэг маягтай залуу зогсож байгаа мэт үзэгдэх авай. Хэт чамин барилгад америкийн капиталын хамгийн хүчирхэг угсаа залгамжлагчдын нэг болох ах дүү таван Рокфеллерийн мэдлийн «Чейз Манхэттен бэнк» гэгчийн төв байр байдаг билээ.

	Энэ барилгын асар уудам, зэвэрдэггүй гангаар ханыг нь бүрсэн үүдэн танхимд ороод миний анх ажигласан зүйл гэвээс хана руу нь шигтгэж зузаан шилний цаана суулгасан зүгээр ч биш, бүр атомын цаг байлаа. Үүнийг Торнтоны цагийн үйлдвэрт хийсэн байж мэдэх юм. Хэт чамин нь дэндсэн энэ цаг зөвхөн цаг минутыг төдийгүй, жил өдрийг ч заадаг ажгуу. Энэхүү электроны гайхамшиг зүйлд намайг анх дөхөж очиход түүний бяцхан цонхоор 8-р жил, 142 дахь өдөр, 12 цаг, 19 дэх минут гэж зааж байгаа нь харагдсан билээ. Одоогийн хуанлийн он биш, яагаад 8-р он гэж байдаг билээ гэж уншигч асууж болох юм.

	Одоо үед он цагийг тоолох янз бүрийн систем бий билээ. Христосчууд Христосын мэндэлсэн өдрөөс тоолдог. Будда Христосоос 543 жилээр ах тул одоогийн буддын хуанли 2511 жилээр тэмдэглэгдсэн байдаг. Тэрбумтан гэдэг нэртэй ноёдын мэдэлд байдаг доллар ч гэсэн өөрийн гэсэн он тоололтой байдаг ажээ. Долларт хүн төрөлхтний түүх ер падгүй. Доллар өөрийн он цаг, үе шаттай. Намайг тэнд очихоос яг найман жилийн өмнө санхүүгийн элдэв башир арга хийж чадсаны ачаар Уолл-стритийн гудамжнаа «Чейз Манхэттен бэнк» бий болж, үүний учир Рокфеллерийн тэнгэр тулсан барилгад буй атомын цаг он жилийг онцгой, уолл-стритийн аргаар тоолох болжээ.

	Тэрбумтан гэдэг нэртэй ноёд өөрсдөдөө оногдсон сөнөх цагийг сунгахын тулд атомын болон электрон техник, хүний суу билгийн сүүлийн үеийн нээлт, ололтоор биеэ халхавчлахаар яарч, эд өлгийн болон оюуны хамаг байдаг нөөц боломжоо дайчилж, өөрсдийн орчноос хамгийн шаламгай, зальтай зүтгэлтэн нараа эрж хайж байна. Тэд нэгэнт үеэ өнгөрүүлсэн цаг хугацаагаа атомын цагийн хуурамч цохилтоор тоолж, бусдын толгойг эргүүлэхийг хичээдэг болжээ. Атомын цаг гэдэг сайхан зүйл гэдгийг ярих юун. Гэвч долларын албанд зүтгэхээр тавигдсан тэр цаг хэдэн арван жилээр сүүлджээ.

	Америкийн капитализмын ерөнхий хуваарь нь хамгийн нарийн төвөгтэй байлаа ч гэсэн капитализм өөрөө хугацаагаа дууссан явдал юм. Өнөөгийн Америк орны зөрчил бол тус орны асар их үйлдвэрлэх хүчин, өөрсдийгөө Тэрбумтан хэмээн ихэмсгээр нэрийдсэн хэдхэн ноёдын арааны нь шүлс гоожсон шуналын хорон мөргөлдөөн, эвлэршгүй зөрчил будилааны үр дагавар даруй мөн.

	Дэлхийд эдүгээ америкийн мөнгөний туламнуудын ид цэцэглэж байсан XIX зуун ч биш, уолл-стритийн он тооллын 8-р он ч бус, харин Аугаа их Октябрийн хоёрдугаар 50 жил эхлээд явж байна. Аврагдан үлдэж чадаагүй тэр зүйлийг ямар ч арга саамаар, тэр ч байтугай атомын болоод бусад зүйлээр ч аварч амжихгүй ээ.

	Уолл-стритийн цагийн түлхсэн зүү он цагийг хууран мэхэлж чадахгүй ээ!

